13 Pulau Yang Penuh Misteri dan Menyeramkan

Ketika zaman kanak-kanak, pasti ramai antara kita yang berangan-angan untuk berada di sebuah pulau yang dipenuhi dengan harta karun dan juga buah-buahan tropika. Walaubagaimanapun, ia bukan sesuatu yang mudah jika terdapat hospital yang ditinggalkan, terumbu karang yang misteri, dan juga haiwan liar yang tidak 'ramah' di pulau tersebut. Contohnya, jika seseorang itu berhadapan dengan 5 ekor ular dalam jarak beberapa meter sahaja dalam satu masa.

Berikut adalah senarai 13 buah pulau yang sangat pelik dan dipenuhi dengan misteri. Anda akan mendapati betapa uniknya penduduk-penduduk dari pulau-pulau yang berlainan.

Pulau ini terletak di arah selatan Pulau Hawaii dan merupakan milik Amerika Syarikat. Kata orang, "Tempat ini sangat takjub dengan jin/syaitan." Bagi beberapa negara, pulau ini sangat menakutkan kerana kehadiran banyak bangkai kapal di persisiran pantainya. Salah satu peristiwa yang berlaku telah menimbulkan gosip tentang khazanah tersembunyi yang telah disumpah oleh roh pelayar yang telah mati.

Selain bangkai kapal, tempat ini juga terkenal dengan kapal yang hilang. Pada 1855, dilaporkan sebuah kapal telah bertembung dengan terumbu karang, namun apabila penyelamat tiba di sana, mereka tidak dapat menemui kapal itu dan juga anak kapalnya.

Ketika Perang Dunia Kedua, pulau ini digunakan sebagai kubu pertahanan. Askar-askar yang bertugas disitu dikatakan mengalami serangan panik tanpa diketahui puncanya, dengan ada di antara mereka yang membunuh diri.

Di pulau yang menarik berdekatan Brazil ini, terdapat begitu banyak ular yang hidup di sana termasuk beberapa spesis burung yang jarang dilihat. Spesis ular yang ada di sana telah diklasifikasikan sebagai antara yang paling beracun di dunia; jika terkena hanya satu gigitan, tisu-tisu dalam badan akan segera melumpuh. Malah lawatan ke lokasi ini juga sangat jarang berlaku, kecuali ekspedisi dari Nat Geo untuk tujuan pendidikan dan rakaman pernah dilakukan.

Walaubagaimanapun, ada juga beberapa orang yang pernah menjadi mangsa di pulau ini. Seorang nelayan yang tidak tahu tentang bahaya yang ada telah berlabuh di pantai. Apabila kehadirannya disedari, ia berakhir dengan tubuh badannya berlumuran darah, dipenuhi dengan kesan gigitan ular. Ada juga satu keluarga yang membuat keputusan untuk berpindah ke pulau ini tanpa mengetahui risiko yang bakal dihadapi. Berdasarkan khabar angin, mereka bergegas keluar dari rumah setelah ular memenuhi segenap sudut, merangkak melalui tingkap. Selepas itu, berdasarkan laporan, mereka dijumpai di dalam pulau dengan tubuh yang bercerai-berai.

Nama pulau ini dalam bahasa Kazakhstan ialah Barsa-Kelmes, yang bermaksud "the land of no return" - namanya sahaja sudah menggerunkan dan berasal dari lagenda purba yang mengisahkan tentang pelarian yang menetap lebih kurang setahun di pulau ini tetapi kembali ke tempat asal mereka selepas beberapa abad. Dan ada beberapa kumpulan manusia yang hilang di sana - rakyat Khazakhstan menganggap kehilangan mereka adalah disebabkan oleh 'cicak terbang' dari zaman pra-sejarah.

Pulau ini dibuka secara rasmi pada pertengahan abad ke-19. Pada abad ke-20, wilayah itu dipenuhi dengan rumah pemburu. Bagaimanapun, pulau ini diisytiharkan sebagai rizab tidak lama selepas itu, dan menjadi lokasi paling 'tertutup' di USSR.

Setelah Laut Aral menjadi cetek, pulau ini dengan rasminya menjadi sempadan semulajadi.

Sesorang itu hanya boleh menetap di sini dengan topeng pelindung gas sentiasa di tangan untuk digunakan dengan segera jika diperlukan. Terdapat gunung berapi yang aktif di Miyake-Jima. Bagaimanapun, yang paling merbahaya bukanlah letupan gunung berapi itu, tetapi gas beracun yang keluar dari perut bumi. Pada 1962, selepas satu letupan yang sangat kuat, semua penduduk telah dipindahkan, tetapi mereka kembali ke tanah air mereka pada tahun 2000. Pada hari ini, terdapat lebih kurang 2415 orang hidup di pulau ini.

Kisah tentang pulau di Venice ini adalah menakjubkan dari cara orang menceritakannya. Ketika penularan Wabak Hitam(Black Plague), pulau ini merupakan tempat perlindungan terakhir untuk kira-kira 160,000 pesakit, dengan 50% tanahnya adalah abu daripada mayat-mayat yang dibakar.

Pada 1920-an, kerajaan Itali membuka hospital untuk pesakit mental di pulau ini. Pesakit sentiasa membuat aduan bahawa mereka mengalami sakit kepala dan pulau ini dipenuhi dengan roh orang yang telah mati dalam keadaan yang tragik. Tambahan lagi, doktor pakar kepala dikatakan telah menjalankan eksperimen yang mengerikan terhadap penyakit itu. Ia kekal menjadi misteri, kenapa beliau membunuh diri dengan melompat dari menara loceng pulau tersebut. Selepas itu, hospital itu ditutup.

Pada hari ini, pulau ini tidak berpenghuni, tetapi terdapat banyak gambar bilik di hospital yang ditinggalkan dan juga menara loceng itu di Internet.

Ia adalah pulau yang agak terkenal di kalangan penggemar sesuatu yang unik. Pengembara solo, Julián Santana Barrera tinggal di pulau ini. Menurut lagenda, ada seorang gadis telah lemas berdekatan pantai, dan sejak itu beliau mula mencari banyak anak patung rosak yang terapung berdekatan. Julián memakaikan pakaian dan menggantung patung-patung itu di atas pokok sebagai tanda hormat, melindungi dirinya daripada jin/syaitan, dan cuba untuk menenangkan roh gadis tersebut.

Beliau telah mengumpul patung-patung yang menakutkan ini selama 50 tahun sehinggalah beliau sendiri yang mati lemas. Beliau dijumpai di tempat yang sama dimana beliau menjumpai tubuh gadis tersebut beberapa abad sebelum itu.

Pulau ini mungkin adalah yang paling terpencil di muka bumi. Tiada daratan dalam jarak 3,146,000 batu di sekelilingnya.

Walaupun begitu, terdapat satu cerita yang menarik berkaitan pulau ini. Ia dibuka pada 1739 dan telah diabaikan selama hampir 60 tahun. Selepas tempoh ini, satu ekspedisi diadakan di pulau ini dan mereka menjumpai sesuatu yang aneh: ada bangkai sebuah kapal yang terdampar di perairan pantai. Tiada kerosakan yang serius dan tiada nama atau tanda pengenalan lain yang terdapat di dalam kapal. Sudah tentu, kapal tersebut dianggap telah mengalami kemalangan, tetapi tidak ada mayat dan tidak ada tempat perlindungan dikesan berhampiran dengannya.

Selain itu, 2 letupan nuklear dilakukan di pulau ini pada 1979 yang menyaksikan tiada negara yang tampil bertanggungjawab.

Pada hari ini, pulau ini hanya terkenal dengan jumlah sampah sarap yang banyak berhampiran persisiran pantainya. Bagaimanapun, ia mempunyai banyak sisi yang menarik dan juga misteri.

Salah satu misteri terbesar tentang pulau ini adalah sebuah gua yang memiliki mata air dimana tulang kerangka manusia dijumpai. Di batu-batuan di sekelilingnya juga terdapat barang-barang lain yang aneh seperti alatan yang diperbuat dari batu. Tiada siapa yang tahu dari mana asal orang-orang ini dan apakah budaya mereka. Berdasarkan data arkeologi, pulau ini didiami di antara abad ke-12 hingga abad ke-15.

Mengenai fakta bahawa terdapat hanya sedikit air tawar di pulau ini dan juga tulang kerangka yang disusun dengan rapi di dalam gua tersebut menjadikan misteri ini semakin aneh.

Di penghujung abad ke-19, sebuah hospital yang pakar dalam mengubati penyakit cacar, dan mengkuarantin pesakit penyakit itu telah dibuka. Pada 1904, kapal bernama "General Slocum" mengalami kemalangan dan terdampar berhampiran pantai pulau North Brother. Beribu-ribu orang mati dalam kejadian ini.

40 tahun kemudian, sebuah lagi hospital pemulihan dadah telah dibuka di pulau ini. Ia sangat terkenal dengan korupsi dan individu-individu yang kejam. Tambahan lagi, bilangan pesakit yang mula menggunakan dadah secara drastik meningkat setelah masuk ke hospital ini, yang menjadi punca ia ditutup pada 1963.

Berdasarkan maklumat yang ada, pulau ini telah diabaikan, hospital tersebut telah dimusnahkan, dan kawasan sekelilingnya telah dinaiki dan dipenuhi dengan hutan.

Por-Bazyhn (bermaksud "rumah tanah liat" dalam bahasa Tuvan) ialah binaan monumen bersejarah di sebuah pulau kecil di tengah-tengah tasik Tere-Khol di Republik Tuva.

Kisah yang paling terkenal pada hari ini adalah binaan tersebut merupakan tempat kediaman untuk beristirehat ketika musim panas.

Selain itu, hasil kajian mendapati tasik di sekeliling pulau ini 'hilang' beberapa kali disebabkan oleh mata air bawah tanah yang tersekat. Kemungkinan besar kubu ini dibina ketika peristiwa seperti ini berlaku, dan jalan atau laluan di dasar tasik tersebut menjadi bukti kepada teori ini.

Namun, masih tiada bukti yang kukuh tentang kerosakan binaan ini dan tiada fakta sejarah yang tepat untuk mengatakan siapa yang pernah mendiaminya.

Pulau ini terkenal dengan kejadian sekumpulan kolonis yang hilang dan gagal dikesan. Pada 1587, John White, ketua kepada satu komuniti yang kecil telah meninggalkan lebih dari 100 orang lelaki dan wanita di pulau ini dan pergi ke England untuk mendapatkan bekalan yang diperlukan. Bagaimanapun, ketika itu berlaku perang di England dan beliau hanya kembali ke sana selepas 3 tahun.

Sebelum beliau ke England, kumpulan kolonis tersebut berjanji untuk meninggalkan tanda di lokasi yang boleh dilihat jika mereka membuat keputusan untuk meninggalkan pulau tersebut. Ketika beliau kembali, John White menjumpai perkataan "CROATOAN" diukir pada jaring pagar di sekeliling kampung, dan huruf-huruf C-R-O diukir pada pokok yang berdekatan dan merupakan singkatan kepada perkataan tersebut. Croatoan ialah nama kepada kaum India di kawasan kejirananan di sana, tetapi kumpulan kolonis ini bukan dari kaum tersebut. Tambahan lagi, Croatoan juga merupakan nama kepada tuhan kaum India yang bermaksud "pencabut nyawa." Kemungkinan yang terjadi adalah kumpulan kolonis ini telah menjadi korban kepada ritual tersebut.

Peristiwa ini telah dijadikan plot dalam beberapa karya sastera, dan terdapat teori yang mengatakan "Croatoan" adalah sejenis virus yang tidak dapat diubati.

Salah satu perkara yang paling misteri di dunia adalah binaan purba di Malta. Kuil-kuil, kubur dan binaan lain yang ada adalah 1000 tahun lebih tua dari piramid di Mesir. Binaan ini seolah-olah memiliki fungsi yang pelbagai dan unik. Walaupun dengan kecanggihan teknologi di abad ke-21, adalah sesuatu yang sukar untuk menggerakkan batu besar seberat beberapa tan. Persoalan siapa yang membinanya dan mengapa peradaban yang mendiaminya meninggalkan tempat ini juga masih tiada jawapan yang jelas.

Selain itu, seluruh pulau dipenuhi dengan jalan/laluan yang besar yang menyerupai landasan atau jalan raya, tetapi tiada roda kayu atau apa sahaja yang berkaitan dengannya dijumpai di sana.

Dikenali secara rasmi sebagai Pulau Hashima, ia terletak 9 batu dari Nagasaki. pada hari ini, pulau ini telah diabaikan, tetapi terdapat beberapa bangunan konkrit dan dikelilingi oleh dinding pelindung di sana.

Pada awalnya pulau ini terkenal dengan lombong arang batu dasar laut yang dijalankan ketika tempoh perindustrian di Jepun. Arang batu dijumpai di sini pada 1810, dan pada 1890 pulau ini dibeli oleh Mitsubishi Goshi Kaisa dan memulakan pembinaan. Blok pangsapuri, sekolah, tadika, hospital, dewan, rumah kelab, pawagam, kolam renang dan banyak lagi kemudahan lain telah dibina untuk penduduk pulau tersebut.

Tetapi bermula dari 1930-an hingga akhir Perang Dunia Kedua, banduan China dan orang awam Korea telah dipaksa bekerja di sini dalam keadaan yang sangat teruk. Ramai orang telah dilaporkan mati disebabkan kemalangan di bawah tanah, kepenatan, dan kekurangan nutrisi sepanjang tempoh tersebut. pada 1974, apabila petroleum mula mengambil alih peranan arang batu, lombong tersebut telah ditutup dan semua penduduk dikerah meninggalkan pulau ini.

Pulau ini telah ditutup kepada orang ramai untuk satu tempoh yang lama, dan jika mereka melanggar peraturan ini akan mengakibatkan pengusiran dari Jepun. Kini pulau ini adalah tapak Warisan Dunia UNESCO dan dibuka untuk pelawat dari seluruh dunia.


Operasi Bernhard - Strategi Jerman Untuk Melumpuhkan Ekonomi British Pada Perang Dunia Kedua

Ketika perang dunia, pelbagai cara digunakan oleh setiap pihak untuk mengalahkan musuh termasuklah serangan bersenjata dan serangan penyakit berjangkit (epidemik). Pada Perang Dunia Kedua, pihak Nazi juga telah melancarkan “Unternehmen Bernhard” atau "Operasi Bernhard" melumpuhkan ekonomi British.

Operasi Bernhard adalah strategi pihak Jerman mewujudkan ketidakstabilan dalam ekonomi British dengan mencetak wang-wang palsu. Mereka merancang untuk membuat lambakan wang palsu, seterusnya mengurangkan kepercayaan negara sekitar Eropah terhadap kestabilan mata wang pound sterling, seterusnya menyebabkan kejatuhan mata wang British dan inflasi yang teruk di British.

Idea mengenai operasi ini dipersetujui Hitler kerana beliau tahu kesan buruk kejatuhan nilai mata wang kepada kestabilan ekonomi sesuatu negara. Hal ini kerana Jerman sendiri pernah mengalami inflasi yang dahsyat selepas Perang Dunia Pertama.

Sesetengah daripada kita mungkin pernah menerima wang kertas atau not palsu secara tidak sengaja. Bagaimanapun, not palsu pada masa kini biasanya mudah dikesan dengan sekali pandang. Mengikut banyak sumber, not palsu yang dihasilkan Jerman ini merupakan wang palsu yang terbaik pernah dihasilkan kerana kualiti dan kesukaran membezakannya dengan not yang sebenar.

Pihak Jerman sangat teliti dalam menghasilkan wang palsu ini. Masalah pertama yang dihadapi mereka adalah mendapatkan kertas yang sama digunakan oleh pihak Bank of England. Beberapa keping not £5 yang asal telah dihantar ke makmal dan universiti untuk dilakukan ujian saintifik. Pihak Jerman akhirnya berjaya menghasilkan kertas yang hampir setaraf atau mirip kepada kertas yang digunakan pada not sebenar.

Selepas bahan untuk untuk menghasilkan not ditemui, pihak Jerman menumpukan pula kepada butiran-butiran dan setiap ciri-ciri keselamatan yang terdapat pada not asli. Setiap bahagian pada wang tersebut telah diambil gambar dan gambar tersebut telah dibesarkan supaya para pereka wang palsu ini dapat menghasilkan wang yang sangat mirip kepada not yang asli. Mereka dapati terdapat kira-kira 150 tanda khas keselamatan pada not asli yang boleh membezakannya dengan not palsu.

Masalah seterusnya adalah bagi memastikan not-not palsu ini kelihatan sudah lama dan telah digunakan. Mereka melipat-lipat wang ini, membasuh, mengotorkan, membuat sedikit kesan koyakan dan membuat apa sahaja bagi memastikan not-not ini kelihatan sudah lama dan telah lama beredar di kalangan rakyat British.

Setelah Jerman berjaya menghasilkan not-not palsu yang dirasakan benar-benar mirip kepada not yang asli, mereka perlu memastikan ianya diterima oleh pihak bank sebagai penanda aras bahawa ianya benar-benar sukar dibezakan dengan not asli.

Mereka telah menghantar seorang agen membawa wang palsu ini dalam jumlah yang banyak ke sebuah bank di England. Agen tersebut telah menyamar sebagai seorang wakil daripada sebuah bank di Jerman dengan membawa sebuah surat meminta kerjasama daripada pihak bank untuk meneliti dan mengesahkan sama ada not yang dibawanya palsu atau asli. Sangat mengagumkan apabila bank tersebut menyatakan not-not yang dibawa itu adalah asli.

Pihak Jerman masih kurang berpuas hati dan mereka telah meminta pihak Bank of England di London untuk mengesahkan status kesahihan not-not tersebut. Setelah 3 hari, mereka mengesahkan bahawa 90% daripada not-not tersebut adalah asli. Hal ini membuktikan betapa telitinya not palsu yang dicipta Jerman sehingga pihak bank sekalipun sukar membezakannya dengan not asli.

Walaupun objektit utama operasi ini adalah menjatuhkan ekonomi British melalui lambakan wang palsu, sesetengah pihak yang terlibat menyatakan bahawa wang palsu itu juga boleh digunakan oleh pihak Jerman sendiri untuk kepentingan mereka seperti mengupah pengintip, membeli emas, senjata dan menukar kepada mata wang asing.

Not-not palsu yang dihasilkan ini telah dilambakkan ke pasaran British melalui beberapa cara antaranya melalui pengintip Jerman yang berada di England. Mereka juga turut mengedarkan not-not palsu ini di negara-negara berkecuali yang bersempadanan dengan England. Urusan jual beli antara penduduk kedua-dua negara ini akan memudahkan not palsu ini masuk dan beredar di England kemudiannya.

Hitler juga telah mengarahkan sekiranya Jerman hampir tewas, segala bukti dan teknologi untuk menghasilkan not palsu ini dilupuskan, sama seperti yang diarahkan kepada koleksi hasil seni yang dicuri pihak Nazi daripada negara-negara yang dijajah mereka. Apabila Jerman tewas, not palsu, plat untuk menghasilkan not dan pelbagai lagi alatan telah dibungkus dan dibuang ke beberapa buah sungai antaranya di Ems, Traun dan Toplitzsee.

Pihak Bank of England pertama kali telah dimaklumkan akan strategi pihak Jerman ini oleh Kedutaan British di Paris. Pada 1943, Chancellor of the Exchequer telah mengumumkan pada 1943 bahawa pihak Bank of England tidak lagi akan mencetak not £5 dan keatas. Ini memudahkan pihak bank mengurangkan penggunaan not £5 dalam pasaran dan menghalang daripada luar masuk.

Akhirnya setelah 10 tahun, barulah pihak British menghasilkan not kertas £5 yang berwarna-warni menggantikan not lama berwarna hitam putih yang tidak digunakan lagi.

Walaupun Jerman tewas, beberapa pihak mengatakan Operasi Bernhard telah berjaya mencapai objektifnya. Operasi ini berjaya mencetak £134 juta not palsu, iaitu kira-kira 10% daripada not mata wang British yang beredar di pasaran pada masa tersebut. Ketika perang sudah tamat, kepercayaan negara luar terhadap mata wang British semakin berkurang. Malah, mata wang British juga tidak boleh digunakan di sekitar Eropah.

Selain itu, urusan mengimport barangan dari luar juga menjadi semakin mahal kerana penjual tidak mahu menggunakan mata wang Pound pada masa itu. Jual beli antara individu juga menjadi sukar kerana mereka lebih berhati-hati untuk menggunakan not Pound kerana khuatir mereka bakal menerima not palsu.


Asal-Usul Nama 5 Daerah Popular di Malaysia

Seronok sebenarnya mengkaji berkenaan asal-usul dan sejarah sesuatu tempat, kerana dari situlah baru kita mengerti bagaimana kita boleh sampai kepada apa yang kita dapat saksikan hari ini. Pengisytiharan nama sesuatu tempat pula selalunya diambil berdasarkan sentimen serta hikayat masyarakat, dengan rujukan pada sejarah dan salasilah selalu dijadikan tunjang dalam memperkenalkan nama baru tempat.

Hari ini, kami kongsikan asal-usul nama 5 daerah yang popular di Malaysia sebagai destinasi pelancongan dan kami berharap agar pengetahuan baru ini, dapat memberikan perspektif baru kepada anda dalam menilai pembangunan yang telah berlaku di negara kita.

Nama Kajang mempunyai pelbagai kisah asal-usulnya, namun kebanyakan kisah mempunyai satu persamaan yang sama. Kebanyakan pendapat setuju nama Kajang berpunca daripada perkataan kajang yang membawa maksud berteduh. Menurut kisah Orang Besar Hulu Langat, Tok Ungku Abdul Jalil - nama Kajang datang daripada pedagang-pedagang Bugis yang melalui perairan sungai di situ yang mempunyai atap yang digelarkan 'kajang.'

Apabila mereka berhenti di situ, mereka akan mengatakan "di sinilah tempat kita akan berkajang (berteduh) jadi lekatlah kawasan itu dengan panggilan 'tempat berkajang' menjadi tempat persinggahan sementara pedagang. (rujukan)

Bagi nama Klang pula, nama Klang dikatakan diambil daripada perkataan Klong yang membawa maksud 'gudang' dengan kawasan asal Klang merupakan antara pelabuhan terpenting yang memiliki banyak gudang dibina di situ.

Menurut pendapat pensyarah Jabatan Sejarah Universiti Malaya, Dr. Azhar Mad Aros pula, perkataan 'Klang' itu sendiri berasal daripada bunyi loceng yang akan dibunyikan dari atas bukit. Bagaimanapun, beliau juga berkongsikan satu pandangan lain yang mengatakan perkataan 'Klang' datang daripada perkataan minangkabau 'kolang' yang membawa maksud teringat atau terimbau tempat asal oleh orang yang merantau di situ. (rujukan)

Nama Brickfields asalnya datang daripada usaha pembangunan semula Kuala Lumpur selepas runtuh dirosakkan oleh kebakaran dan banjir pada tahun 1881. Ekoran mahu menjimatkan kos ketika itu, Yap Ah Loy mengambil keputusan membuka sebuah kilang batu bata di lokasi Brickfields bagi memudahkan batu-bata dihantar ke tempat yang memerlukan.

Sebuah landasan keretapi digunakan bagi mengangkut batu-bata yang siap dibina. Buruh-buruh dari India dan Sri Lanka dibawa masuk menjadi pekerja kepada kilang bata tersebut. Semua batu-bata yang siap disusun di tepi kilang, menjadikan pemandangan ketika itu, seperti padang yang dipenuhi batu-bata. Oleh kerana ketika itu British masih memerintah negara kita, mereka merujuk tempat itu sebagai 'brick fields' dan nama itu lekat sehingga sekarang. (rujukan)

Ada dua kisah bagaimana Langkawi menemui namanya. Yang pertama menceritakan berkenaan satu jenis spesis burung helang yang penduduk tempatan gelarkan sebagai 'lang' sahaja. Di kawasan itu juga terdapat banyak sejenis tanaman berbentuk ubi yang tumbuh. Ubi berwarna perang itu digelarkan oleh penduduk tempatan sebagai ubi kawi.

Mungkin penduduk tempatan menamakan tempat mereka Langkawi kerana helang tersebut suka makan ubi tersebut atau helang tersebut mempunyai warna perang yang sama dengan ubi kawi, tidak dapat dipastikan. Ada pendapat lain yang mengatakan 'kawi' adalah sejenis batu berkapur yang digunakan untuk menandakan barangan yang masuk ke pulau tersebut.

Menurut kisah lain pula, perkataan Langka itu sendiri datang daripada perkataan sanskrit membawa maksud 'sesuatu yang cantik' dan 'wi pula membawa maksud 'banyak' jadi kemungkinan besar perkataan 'Langkawi' itu datang daripada gugusan pulau yang ada dan mempunyai keindahan alam yang cukup cantik. (rujukan)

Jika anda selama ini merasakan Pontian datang daripada kehadiran hantu pontianak yang mengganggu penduduk setempat, sila buang tanggapan anda itu jauh-jauh. Perkataan 'pontian' datangnya daripada perkataan yang membawa maksud 'perhentian.'

Bagi pelayar dan pedagang yang hendak ke Melaka atau Singapura, kebanyakannya akan berhenti sebentar di lokasi Pontian sekarang buat sementara waktu apabila ombak Selat Melaka terlalu kuat untuk ditempuh, sehinggalah tempat itu jadi popular sebagai pusat perhentian. Sebutan perhentian itu lama kelamaan menjadi 'pontian' dan lekatlah nama Pontian sebagai nama rasmi sehingga kini.


8 Resort Terapung di Indonesia yang seakan-akan Maldives

Setiap tahun, mesti ramai antara anda yang berhasrat untuk bercuti ke luar negara kan? Bagi yang suka bercuti di pulau-pulau, semestinya resort terapung menjadi pilihan anda bukan?

Maldives sudah tentu menjadi pulau idaman untuk bercuti bersama pasangan mahupun keluarga. Untuk pengetahuan anda, anda juga boleh ke Indonesia kerana di sana terdapat 8 resort terapung yang ideal seakan-akan Maldives untuk anda luangkan masa cuti anda bersama dengan yang tersayang.

Resort paling cantik ini terletak di pulau persendirian Misool (Pulau Misool), Raja Ampat. Oleh sebab itu, suasana di sini sangat tenang kerana kapasiti di sini terhad kepada 40 visitor sahaja. Resort ini juga terkenal dalam kalangan scuba divers kerana lokasinya yang strategik untuk aktiviti menyelam. Resort terapung ini memang sangat memukau!

Pulo Cinta sememangnya indah bagi yang ingin berbulan madu tetapi sesuai juga jika ingin bercuti bersama keluarga. Anda boleh melakukan aktiviti snorkeling dan scuba diving. Tempat penginapan di sini sangat unik kerana ia berbentuk cinta. Ia terletak di tengah laut di Kabupaten Boalemo, Gorontalo. Untuk menuju ke pulau ini, anda perlu menaiki bot dari Boalemo.

Nampak macam Maldives kan? Resort ini terletak di Kepulauan Derawan, Berau, Kalimantan Timur. Maratua Paradise Resort terkenal sebagai syurga Indonesia. Anda boleh masukkan ia ke dalam bucket list untuk percutian anda yang seterusnya nanti. Air yang jernih dan kebiruan memang memukau mata dan hati untuk bercuti di sini.

Resort di atas air ini tidak jauh dari ibu kota. Terletak di Pulau Seribu, Pulau Ayer Resort ini memberikan suasana seperti menginap di atas laut. Resort di sini berbentuk mini dan diperbuat daripada kayu.

Kepulauan Karimun Jawa memang terkenal dengan tempat pelancongan. Di sini juga ada penginapan terapung yang cantik sangat. Ia adalah Wisma Apung iaitu sebuah penginapan berbentuk rumah terapung di tengah laut Karimunjawa. Anda juga boleh berenang bersama baby shark di sekitar wisma ini. Baby shark doo doo!

Batam terkenal sebagai kota pusat ekonomi. Tetapi, di balik kota tersebut terdapat pantai yang tidak kalah kelihatan seperti Bali. Di jajaran Pantai Batam ada Montigo Resort, iaitu tempat penginapan yang memberikan suasana tidur di atas air. Angin sepoi-sepoi dan panorama serba biru menjadikan percutian anda begitu indah.

Pesona Raja Ampat memang tiada habisnya. Satu lagi resort terapung di sini, iaitu Papua Paradise Eco Resort dapat memberikan pengalaman yang menyeronokkan dan tak dapat dilupakan. Penginapan di sini sangat sunyi dengan pemandangan pantai yang tenang.

Untuk pengetahuan anda, Maluku menyimpan keindahan pantai yang tak kalah dengan Raja Ampat dan Bali. Di Maluku, terdapat Pulau Ora yang terletak di Kecamatan Seram Utara. Pulau tersebut memiliki air yang sangat jernih dan tenang seakan-akan Maldives. Anda boleh menginap di Ora Beach Resort untuk merasai pengalaman yang hebat ini.

Sebenarnya, ada banyak lagi resort terapung yang terdapat di luar sana. Bahkan, bukan sahaja di luar negara tetapi juga di dalam Malaysia. Yang pasti, sediakan wang yang lebih jika ingin bercuti ke luar negara ya.


13 Fakta Tentang Onak Duri Kehidupan Steve Jobs Yang Jarang Diceritakan

Siapa tidak kenal Steve Jobs, pengasas terkenal syarikat teknologi Apple. Ramai kenal siapa beliau, namun tidak ramai tahu akan fakta-fakta berikut mengenai beliau.

Semasa masih bayi, beliau diserahkan kepada agensi keluarga angkat oleh ibu kandung beliau, Joanne Schieble. Keputusan ini dibuat kerana hubungan Joanne dan bapa kandung Steve Jobs, Abdulfattah Jandali mendapat tentangan ibu bapa Joanne atas sebab Abdulfattah seorang Muslim.

Sebagai seorang Katolik, beliau tidak boleh menggugurkan anak dalam kandungnya. Disebabkan tidak berkahwin, dia terpaksa menyerahkan anaknya itu bagi mengelakkan jatuhnya maruah keluarga.

Bagi Steve, beliau tidak gembira semasa zaman sekolah dan mempunyai CGPA yang agak rendah iaitu 2.65. Ketika di Grad 6, beliau berpindah ke Crittenden Middle School di Mountain View. Di sekolah ini, beliau kerap dibuli.

Beliau menjadi seorang janggal dari segi sosial dan selalu berseorangan. Akhirnya, beliau berpindah ke sekolah lain kerana beliau mengancam untuk berhenti sekolah sekiranya ibu bapa beliau tidak berbuat sesuatu.

Ketika berusia 13 tahun, beliau telah menerima tawaran kerja musim panas oleh Bill Hewlett, iaitu pengasas syarikat Hewlett Packard. Tawaran tersebut diberikan selepas Steve menelefon Bill secara peribadi bagi mendapatkan alat gantian bagi projek elektronik beliau.

Ketika di HP, beliau diberi peranan dalam pemasangan dan pengalaman tersebut membuatkan beliau berasa seperti di syurga.

Menurut laporan daripada FBI, seorang kenalan telah mengenal pasti akan penggunaan dadah marijuana dan LSD oleh beliau ketika masih menuntut di universiti.

Beliau turut mencuba dadah tersebut selepas kembalinya ke AS selepas pengembaraan di India. Beliau turut pernah memberitahu wartawan pengambilan LSD adalah antara salah satu tindakan penting yang pernah dibuat dalam hidup beliau.

Rakan karib Steve Jobs, Steve Wozniak telah mencipta sebuah permainan video klasik iaitu 'Pong'. Teruja dengan permainan tersebut, Steve menunjukkan ciptaan tersebut kepada Atari Inc. dan mengatakan itu hasil kerja beliau.

Beliau terus ditawarkan kerja di syarikat berkenaan sebagai seorang juruteknik. Ketika itu, beliau terpengaruh dengan seorang guru rohani iaitu Ram Dass. Beliau menjalani kehidupan yang simple.

Steve mendengar lagu-lagu South India, dan menyimpan wang untuk kembara ke India. Beliau jarang mandi dan gosok gigi, selalu berjalan di dalam pejabat tanpa kasut. Mulut beliau busuk.

Tidak tahan dengan Steve, majikan beliau mengubah beliau ke shif malam.

Pengembaraan ke India pada pertengahan tahun 1974 adalah bagi mencari pencerahan rohani daripada Neem Karoli Baba di Kainchi. Namun, guru mistik itu sudah meninggal dunia hampir setahun sebelumnya.

Beliau mengembara ke utara India dengan menaiki bas selama 7 bulan berikutnya, yang mana ketika itu beliau mendapat pendedahan tentang agama Buddha.

Sekembalinya beliau ke AS, beliau mengenakan pakaian tradisional India dan membotakkan kepala. Beliau kemudian mempraktikkan agama Buddha (Zen) melalui seorang master Zen iaitu Kobun Chino Otogawa.

Ketika bekerja di Atari, beliau ditugaskan untuk membina sebuah papan litar untuk permainan video (arcade) 'Breakout' dan ditawarkan sebanyak US$100 bagi setiap cip TTL yang dihapuskan dari mesin tersebut.

Steve tidak mempunyai sebarang pengetahuan mahupun pengalaman untuk menulis kod apatah lagi pengetahuan berkenaan reka cipta papan litar.

Beliau memberitahu Steve Wozniak beliau dibayar sebanyak US$700 untuk projek tersebut, dan menawarkan setengah daripada bayaran tersebut kepada Wozniak sekiranya beliau berjaya.

10 tahun kemudian, baru sampai ke pengetahaun Wozniak sebenarnya Steve Jobs dibayar US$5000 untuk projek tersebut. Genius tak permainan Steve Jobs?

Untuk beberapa ketika, Steve mencari ibu bapa kandung beliau secara rahsia bagi menjaga hati kedua ibu bapa angkat beliau (Paul dan Clara).

Namun, beliau banyak mendapat maklumat mengenai pengambilan beliau sebagai anak angkat setelah Clara dikesan menghidap barah paru-paru.

Selepas kematian Clara, Steve mendapat restu Paul untuk menghubungi ibu kandung beliau, Joanne. Sejurus selepas meninggalkan Apple, beliau bertemu dengan Joanne. Joanne memohon maaf kerana terpaksa melepaskan beliau kepada orang lain ketika beliau masih bayi.

Steve menubuhkan NeXT Inc. pada tahun 1985 selepas dipecat dari Apple. Pemecatan tersebut menurut beliau merupakan suatu rahmat kerana beliau akhirnya bebas untuk mencuba sesuatu baharu secara kreatif.

Syarikat tersebut melabur wang kepada The Graphics Group daripada bahagian komputer grafik Lucasfilm. Syarikat tersebut kemudiannya dinamakan semula kepada Pixar dan berjaya menghasilkan beberapa filem animasi terkenal seperti Toy Story, Finding Nemo dan Monsters, Inc..

Steve Jobs merupakan mentor kepada 2 pengasas Google iaitu Sergey Brin dan Larry Page. Beliau pernah menyuruh bekas VP Google iaitu Vic Gundotra untuk menukarkan gradien kuning pada 'O' di perkataan Google agar tampak lebih menarik.

Sebagai mentor kepada ketua-ketua Google, beliau tidak menjangkakan mereka ini untuk bersaing dengan beliau. Ironiknya, Google telah membeli aplikasi Android bagi bersaing dengan Apple, membuatkan beliau sangat berang.

Di California, terdapat undang-undang trafik yang membenarkan pemilik kereta untuk mengambil masa sehingga 6 bulan bagi meletakkan nombor plat pada kereta.

Mengambil kesempatan ini, Steve lansung tidak pernah meletakkan nombor plat pada kereta Mercedes beliau. Sebaliknya, beliau membeli sebuah kereta baharu setiap 6 bulan. Mungkin di California membeli kereta baharu lebih murah daripada memohon dan memasang nombor plat?

Beliau juga selalu meletakkan kenderaan beliau di tempat OKU. Boleh tahan juga perangai Steve Jobs.

Setelah dikesan menghidapi barah pada tahun 2003, beliau mengabaikan cadangan doktor untuk segera menjalani pembedahan. Sebaliknya, beliau mencuba rawatan dan ubatan alternatif seperti herba, akupunktur, dan mengambil sayur sahaja dalam diet.

Walaubagaimanapun, beliau akhirnya menjalani pembedahan 9 bulan kemudian. Kawan dan rakan kerja beliau, iaitu Tim Cook yang mempunyai jenis darah rare yang sama, telah menawarkan sebahagian daripada hati beliau untuk pembedahan.

Menurut kakak kandung Steve, Mona Simpson, kata-kata akhir beliau adalah 'Oh wow. Oh wow. Oh wow.' sebelum tidak sedarkan diri, beberapa jam sebelum meninggal dunia pada 5 Oktober 2011.

Beliau telah dikebumikan di sebuah kubur tidak bertanda di Alta Mesa Memorial Park di Palo Alto. Gabenor California, Jerry Brown telah mengisytiharkan hari Ahad 16 Oktober 2011 sebagai 'Hari Steve Jobs'.


5 Individu Muslim Yang Bergelar Angkasawan Dunia

Ramai orang mahu merasai pengalaman keluar dari bumi dan keluar ke angkasa, bagi melihat sendiri alam di luar sana, namun hanya golongan-golongan tertentu yang berjaya ke sana.

Yuri Gagarin mencipta sejarah menjadi manusia pertama keluar ke angkasa sebelum Neil Armstrong menjadi manusia pertama menjejakkan kaki ke bulan. Bagi orang Islam pula, diakui jumlah yang berjaya melayakkan diri diterbangkan ke luar bumi agak kecil bilangannya.

Berikut adalah senarai 10 orang angkasawan Muslim yang mencatatkan sejarah telah keluar dari bumi dan melihat dengan mata sendiri, alam yang terbentang luas.

Sultan bin Salman lahir pada 27 Jun 1956 adalah salah seorang ahli keluarga Saud pemerintah Arab Saudi. Berkelayakan sebagai seorang juruterbang bersama tentera udara Arab Saudi, Sultan menjadi salah seorang kru dalam misi Space Shuttle STS-51-G pada 17 Jun 1985 sehinggalah 24 Jun 1985, atas misi beliau melancarkan satelit Arab Satellite Communications Organizations atau satelit ARABSAT-1B.

Sultan menjadi orang Arab pertama dan orang Muslim pertama yang berjaya terbang ke angkasa lepas.

Muhammed Faris adalah warga Syria pertama yang berjaya ke angkasa lepas. Lahir pada tahun 1951 di Aleppo, Faris adalah seorang juruterbang dalam angkatan tentera udara Syria dengan pangkat kolonel. Terpilih sebagai 'angkasawan penyelidikan' dalam misi Interkosmos, Faris terbang dan menetap di Mir Space Station selama 7 hari.

Atas usaha beliau, kerajaan Soviet Union menganugerahkan pingat Hero of Soviet Union pada beliau serta anugerah tertinggi Order of Lenin pada 30 Julai 1987. Pada 4 Ogos 2012, Mohammed Faris mengumumkan akan meninggalkan kerajaan Syria di bawah pimpinan Bashar al-Assad untuk menyertai kumpulan penentang.

Musa menyertai beberapa misi dan menjadi Muslim yang memegang rekod paling lama berada di angkasa, dengan jumlah 541 hari dihabiskan di sana. Terpilih menjadi jurutera penerbangan pada misi tahun 1987, beliau menerbangkan kapal Soyuz TM4 selama 365 hari 22 jam.

Musa kemudian menjadi jurutera penerbangan sekali lagi dalam misi Soyuz TM11 selama 175 hari 1 jam serta menjalankan operasi jalan kaki di angkasa selama 20 jam. Berpangkat kolonel dalam angkatan tentera Soviet Union, kini Musa menetap di Russia selepas memilih untuk meninggalkan negara asalnya Azerbaijan.

Abdul Ahad adalah individu pertama dari Afghanistan yang berjaya ke luar angkasa bumi. Seorang juruterbang bersama tentera udara Afghan, Ahad menjadi kru penerbangan Soyuz TM6 dan menghabiskan masa selama 9 hari di atas Mir Space Station. Ahad juga dikatakan individu Muslim pertama membawa al-Quran ke angkasa lepas.

Sepanjang di sana, beliau melakukan kajian dalam bidang astrofizik, perubatan dan biologi. Selepas kembali ke bumi, dia dianugerahkan pingat Hero of Soviet Union pada 7 September 1988 namun berikutan penarikan tentera Soviet dari Afghanistan, Ahad memilih untuk berhijrah ke Jerman atas faktor keselamatan dan mendapat perlindungan suakan pada tahun 1992. Ahad menjadi warganegara Jerman yang sah pada tahun 2003.

Sheikh Muszaphar terpilih untuk menjadi warga Malaysia pertama ke angkasa lepas, selepas menjadi peserta pilihan dalam program Angkasawan anjuran kerajaan Malaysia. Rasanya kita semua sudah tahu kisah beliau dan signifikasi program Angkasawan pada negara kita.

Apa yang menarik, sebelum dia berangkat ke International Space Station melalui kapal Soyuz TMA11, kerajaan Malaysia melalui Angkasa dan JAKIM menjemput 150 orang ilmuan Islam bagi membincangkan tata cara solat di angkasa lepas. Berikutan perbincangan itu, sebuah buku panduan dikeluarkan bagi membantu Sheikh Muszaphar dan mana-mana angkawasan Muslim solat, di masa akan datang.

Selain 5 yang disenaraikan di atas, ada 5 lagi angkasawan beragama Islam yang pernah merasai hidup di angkasa lepas. Seramai 3 orang dari Kazakhstan, seorang dari Kyrgyztan dan seorang wanita warganegara Amerika Syarikat, kelahiran Iran bernama Anousheh Ansari yang menjadi wanita Muslim pertama bergelar angkasawan.

Sehingga kini, terdapat 10 orang individu Muslim yang berjaya ke angkasa lepas dalam pelbagai kapasiti dan kejayaan mereka, merupakan satu dorongan yang baik untuk kita sama-sama membina impian. Mana tahu satu hari nanti, kita pula dapat melihat bumi dari jendela kita.


The Takumi : Pakar Enjin Disebalik Pembikinan Semua Enjin Nissan GTR

Istilah "takumi" digunakan di Jepun untuk menggambarkan seorang pakar dalam pertukangan yang mana menghabiskan kebanyakan masanya dalam menyempurnakan kemahiran dalam sesuatu bidang. Istilah atau gelaran ini hanya layak diberikan kepada mereka yang betul-betul hebat dalam pekerjaan mereka.

Dan di kilang Nissan di Yokohama, Jepun, gelaran ini hanya diberikan kepada 4 individu yang telah banyak berjasa kepada mereka. Mereka berempat ini adalah pencipta dan pemasang tunggal enjin kereta yang dianggap sebagai antara kereta sport paling hebat dalam sejarah automotif, Skyline GTR.

4 pakar tersebut adalah Takumi Kurosawa, Nobumitsu Gozu, Tsunemi Ooyama dan Izumi Shioya. Jika dihitung pengalaman hebat masing-masing dalam bidang automotif, ia melebihi 100 tahun secara kolektif.

Merekalah individu yang bertanggungjawab dalam menghasilkan setiap enjin V-6 twin turbo dengan 545 kuasa kuda yang dipasangkan pada Nissan GT-R. Setiap enjin dipasang dengan penuh teliti dan rapi oleh takumi.

Dan setelah setiap enjin disiapkan yang memakan masa hampir 6 jam, mereka dengan bangganya memasang plak yang mempunyai nama mereka pada enjin berkenaan. Ia sebagai lambang dan peringatan terhadap tahap kepakaran yang diberikan kepada setiap hasil kerja.

Penghasilan enjin menggunakan robot pada abad ke-21 adalah perkara biasa, namun di Nissan Yokohama mengawal bilik pemasangan yang memasang hampir 374 komponen enjin, kekal sebagai kerja tangan.

Ketika pengeluaran GT-R bermula pada tahun 2007, pelarasan pelepasan injap adalah dilakukan oleh mesin, namun kini semuanya menggunakan tangan. Daripada mengukur, mengetatkan dan mengukur kembali. Selepas semakan dan pengesahan secara manual, barulah ianya dihantar kepada pelanggan.

Jika anda hanya mahu memasang enjin GT-R, individu yang berkemahiran mampu mempelajarinya dalam masa 3 hingga 4 bulan. Tapi GT-R digunakan untuk bersiar-siar, atau dipandu dengan kelajuan 320 kilometer sejam di atas litar lumba, jadi ketepatan yang jitu adalah satu kemestian bagi setiap komponen enjin.

Kagum dengan penghasilan enjin hebat itu, ramai pemilik GT-R telah berkunjung ke kilang di Yokohama untuk bertemu dengan takumi. Malah, pengacara terkenal dari Amerika Syarikat, Jay Leno juga sempat berkunjung ke sana.

Di situ, mereka dapat melihat kehebatan teknologi dan tahap efisyen yang tinggi yang dimiliki kilang Nissan Yokohama. Setelah hampir 80 tahun beroperasi, hampir 35 juta enjin dihasilkan di kilang ini, termasuklah enjin VR38 yang terdapat pada Nissan R35.

Bagi Takumi, mereka bukan sahaja bertanggungjawab dalam memasang enjin tetapi juga menilai kualiti bahagian dan menjamin ketepatan enjin. Setiap enjin GT-R dihasilkan dengan tangan, oleh seorang takumi, dan inilah merupakan perbezaan daripada enjin-enjin yang lain.

Walaupun sudah hampir 20 tahun membina enjin, Izumi Shioya masih mencari kesempurnaan dalam hasil kerjanya.

Walaupun kad nama takumi tidak menyebut status mereka sebagai antara tukang enjin terbaik dunia, namun penghargaan tertinggi dirasai apabila hasil kerja mereka siap, dengan nama dipahatkan pada setiap enjin GT-R, untuk selamanya.


Nissan Skyline GTR : Sejarah Evolusi Kereta Sport Terhebat Jepun

Kalau sebut nama Nissan Skyline, pasti terbayangkan rekabentuk yang sangat menarik, enjin yang padu serta prestasi hebat seperti dalam filem Fast and Furious 2 yang digunakan oleh Paul Walker. Nissan Skyline merupakan antara salah satu kereta sport yang terbaik atas muka bumi ini.

Nama "Skyline" berasal dari syarikat automobil Jepun iaitu Prince. Prince Motor Company beroperasi bermula tahun 1952. Prince menghasilkan dan menjual beberapa model kereta Skyline sedan, sebelum bergabung dengan Nissan-Datsun pada tahun 1966.

"GT-R" merupakan singkatan kepada "Gran Turismo Racer", manakala GT-B pula singkatan kepada "Gran Turismo Berlinetta". Agak pelik apabila syarikat automobil Jepun menggunakan perkataan Itali dalam menamakan kereta mereka bukan? Ia disebabkan kebanyakan kereta yang dihasilkan di Jepun ketika itu menggunakan singkatan Barat, kerana ingin meningkatkan kadar jualan.

Kereta keluaran Prince iaitu Skyline S54 2000 GT-B menduduki tangga kedua dalam perlumbaan pertamanya pada tahun 1964, kalah kepada Porsche 904 GTS. Namun, GT-R diramalkan sebagai model berorientasikan sukan pertama dalam rangkaian Skyline, jadi nama Skyline terus digunakan oleh Nissan.

Dikenali sebagai PGC10, model Skyline GTR pertama pertama kali diperkenalkan kepada umum pada tahun 1969, di Tokyo Show Motor ke-15. Ia dikuasakan oleh enjin 2.0 L DOHC S20 l6, memberikan 160 kuasa kuda pada 7,000 rpm dengan tork 118 N·m.

Kuasa PGC10 ini dipacu oleh transmisi manual 5 kelajuan melalui roda belakang. Pada asalnya ia dihasilkan sebagai kereta sedan dengan 4 pintu namun model coupe dihasilkan pada Mac 1971 dengan kod casis "KPGC10".

Skyline generasi pertama ini diberi nama jolokan "Hakosuka", iaitu gabungan daripada perkataan Jepun yang bermaksud kotak ("hako" or ハコ), dan singkatan Skyline yang disebut sebagai "Suka" (スカ) dalam bahasa Jepun. Sebanyak 1,945 unit model PGC dan KPGC10 dikeluarkan.

PGC10 dan KPGC10 digantikan oleh KPGC110 atau nama jolokannya "Kenmeri Skyline", dan dilancarkan pada tahun 1973 selepas diperkenalkan di Tokyo Motor Show pada tahun 1972. Generasi kedua model Skyline ini dikuasakan oleh enjin 1989 cc l6 S20 dengan transmisi manual 5 kelajuan melalui roda belakang. Ia diberi

Generasi kedua Skyline ini dikatakan kurang berjaya berbanding yang lain, disebabkan permintaan kereta berprestasi tinggi pada awal tahun 1970-an tidak memberangsangkan, yang mana kesan daripada krisis petrol.

Hanya 197 unit dihasilkan di sepanjang penghasilan generasi kedua ini dan merupakan model GT-R terakhir untuk lebih sedekad, sehinggalah penghasilan Skyline R32 pada tahun 1989.

16 tahun selepas pembatalan pengeluaran Skyline KPGC110 GT-R, model ini kembali diberi nafas baru pada tahun 1989. Ia diberi nama R32 Nissan Skyline GTR dengan enjin 2.6 liter twin-turbo dengan konsep "all-wheel drive" yang direka oleh Nismo (Nissan Motorsport).

Model ini dipilih sebagai asas dalam penghasilan lebih banyak kereta lumba Kumpulan A. Pengeluarannya bermula pada 22 Mei 1989, dengan hanya mengeluarkan 5,000 unit yang diperlukan untuk melepasi ujian standard sebagai kereta lumba.

Namun, pujian yang diberikan terhadap model ini oleh pihak media permotoran dan permintaan yang sangat tinggi daripada orang awam, menyebabkan Nissan membenarkan pengeluaran tanpa had. Penjualan itu bermula pada Ogos 1989. Jumlah keseluruhan yang dikeluarkan adalah sebanyak 43,937 unit.

Warna putih adalah warna nasional Jepun dalam sukan permotoran antarabangsa, yang menjelaskan mengapa kebanyakan model ini berwarna putih.

Tetapi dengan pujian kritikal oleh akhbar bermotor dan dengan permintaan yang tinggi oleh orang ramai untuk kereta, Nissan memutuskan untuk membenarkan pengeluaran tanpa had yang dijual pada bulan Ogos 1989. Pencapaian R32 dalam perlumbaan trak sangat memberangsangkan termasuklah 5 kali juara berturut-turut dalam kesemua kejohanan Japanese Touring Car Championships dengan lebih daripada 200 kemenangan.

Skyline R33 merupakan generasi ke-4 model ini. Pada mulanya ia diberi nama "E-BCNR33" dan kemudiannya disingkatkan kepada "R33". Enjin R32 dan R33 hampir sama di antara satu sama lain, di mana "turbochargers" dan transmisi 5 kelajuan yang sama digunakan.

Ia dilancarkan pada Januari 1995, dengan enjin 2.6 liter twin turbo, dengan "syncros" pada R33 adalah lebih kuat. Walaupun kuasa kuda R33 dihadkan oleh undang-undang Jepun, namun segala penambahbaikan pada R32 menjadikan R33 sebagai satu lagenda.

Di Australia, R33 digelar sebagai "Godzilla" dan dianggap lebih hebat daripada Ford dan V8 Holden. Antara detik bersejarah bagi R33 adalah apabila mencipta rekod 7 minit 59 saat di litar di Nurburgring, Jerman. Sebanyak 16,674 unit dikeluarkan bagi Skyline R33.

Boleh dikatakan model ini, Skyline R34 GTR, adalah model yang paling digemari oleh peminat Nissan Skyline. Digunakan dalam filem Fast and Furious 2 oleh Brian O'Conner (Paul Walker), model ini menggantikan R33. Ia dikuaskan oleh enjin 2568cc 6 silinder (RB26DETT), memberikan kuasa kuda setinggi 280 pada 6,800 rpm. Rangka R34 lebih kuat dan aerodinamiknya lebih baik daripada R33.

Susun atur pada R34 dikekalkan dengan konfigurasi 6 silinder dengan overhead camshafts berkembar dan 4 injap bagi setiap silinder, serta turborcharger berkembar. Sistem pacuan 4 roda iaitu "ATTESA-E-TS PRO" digunakan bagi R34.

R34 menjadi lebih baik daripada R33 kerana beratnya dikurangkan dari beberapa bahagian. Antaranya adalah penggunaan serat karbon ringan dan jenis aluminium yang baru pada bahagian sayap serta bonet. Ketika melancarkan R34, model R34 V Spec N1 juga dikeluarkan. Ia dijual tanpa penghawa dingin dan peralatan audio namun ABS dikekalkan. Hanya 38 unit R34 V Spec N1 dihasilkan, 12 daripadanya digunakan oleh Nismo untuk perlumbaan Super Taikyu dan selebihnya dijual kepada pelanggan.

Dan model Skyline yang paling bergaya dan kelihatan mewah, adalah Skyline R35. Ia diperkenalkan pada tahun 2007 di Tokyo Motor Show, dan dilancarkan di Jepun pada Disember 2007, dan Julai 2008 di Amerika Syarikat. Ia merupakan rangkaian model Skyline, walaupun tidak lagi menggunakan nama Skyline.

Sistemnya masih dikekalkan seperti R32, R33, R34 iaitu dengan sistem all-wheel drive dan enjin twin turbo 6 silinder. Enjin RB26DETT pada R34 digantikan dengan V6 VR38DETT. Model tahun 2007 hingga 2010 dikeluarkan dengan 485 kuasa kuda pada 6,400 RPM, manakala model selepas tahun 2010 dihasilkan dengan 523 kuasa kuda.

Menjelang tahun 2012, enjin GTR ini melalui penambahbaikan dengan 545 kuasa kuda. Dan dikatakan GTR akan dihasilkan dengan sistem hybrid pada masa akan datang. Nama jolokan "Godzilla" masih dikekalkan oleh media permotoran Australia.

Rekabentuk R35 disamakan dengan robot Gundam oleh Shirō Nakamura, ketua pegawai kreatif Nissan. "Reka bentuk GT-R adalah sangat unik kerana ia bukan hasil daripada peniruan kereta sport Eropah, ia melambangkan budaya Jepun," katanya.


Monuments Men - Penjejak Barang Kesenian Berharga Dicuri Pihak Nazi Semasa Perang Dunia Kedua

Perang Dunia Kedua sudah lama tamat. Namun, itu tidak bermakna ianya dilupakan begitu sahaja. Ahli sejarawan dan arkeologi adalah antara golongan yang sentiasa menggali sejarah dan kesan-kesan peninggalan Perang Dunia Kedua.

Antara mereka ini adalah sekumpulan penjejak artifak hasil seni yang telah ducuri oleh pihak Nazi semasa Perang Dunia Kedua yang dianggarkan berbilion ringgit. "Monuments Men" adalah satu kumpulan penjejak hasil seni yang telah dicuri oleh pihak Nazi yang ditubuhkan pada penghujung Perang Dunia Kedua. Setelah peperangan tamat, usaha mereka kini masih diteruskan dengan penubuhan Monuments Men Foundation.

Terkenal sebagai seorang diktator yang kejam, mungkin tidak ramai yang tahu bahawa beliau juga merupakan seorang peminat seni. Beliau juga bercita-cita menjadi seorang karyawan seni semasa zaman mudanya. Cita-citanya musnah apabila Vienna’s Academy of Fine Arts telah menolak permohonan kemasukannya dengan alasan beliau tidak mempunyai bakat untuk melukis.

Sebagai seorang peminat seni, beliau dikatakan mempunyai cita-cita untuk membina sebuah tempat pengumpulan barangan seni yang terbesar dan terbaik di dunia. Selain barang berharga seperti emas yang diambil daripada negara yang dikuasai, pihak Nazi juga akan mencuri barang, artifak dan hasil seni yang terdapat di negara tersebut.

Selain barangan seni milik individu persendirian, mereka turut mengambil barang-barang berharga daripada gereja seperti kitab, buku, skrol dan juga loceng besar. Jumlah keseluruhan hasil kreatif dan barangan seni ini dikatakan bernilai berbilion ringgit pada masa kini.

Menariknya, kebanyakan barangan seni yang dicuri oleh pihak Nazi ini bukanlah untuk diniagakan sebaliknya untuk simpanan ketua-ketuanya, termasuklah Adolf Hitler and Hermann Goring. Ketika Hermann Goring ditangkap, dia didapati memiliki koleksi seni yang sangat banyak dan dikatakan koleksi hasil seni miliknya sahaja dikatakan melebihi jumlah koleksi seni yang disimpan dan dipamerkan di European Paintings Collection at the National Gallery of Art di Washington DC, Amerika Syarikat.

Pada tahun 1945, Hitler telah satu membuat satu deklarasi yang diberi nama Nero Decree yang mengarahkan sekiranya beliau mati atau tentera Jerman hampir tewas, maka kesemua barangan koleksi seni yang dicuri mestilah dimusnahkan. Bukan itu sahaja, segala kilang, pengangkutan dan kemudahan atau fasiliti komunikasi - apa sahaja yang boleh digunakan oleh pihak Parti Perikatan mestilah dimusnahkan.

Walau bagaimanapun, sekiranya beliau masih hidup dan Jerman menang dalam Perang Dunia Kedua ini, beliau merancangkan untuk mempamerkan koleksi barangan seni yang dicuri itu di muzium yang dibinanya kelak. Beliau merancang membina sebuah muzium di bandar kelahirannya di Linz, Austria.

Setelah tamatnya perang, pihak Parti Perikatan mendapati bahawa banyak barangan, lukisan, ukiran, artifak dan monumen seni yang dicuri oleh pihak Nazi daripada negara yang mereka kuasai masih belum dijumpai. Pihak Perikatan percaya kebanyakan barang yang dicuri ini telah disorokkan di tempat rahsia dan besar kemungkinan masih berada dalam keadaan yang baik.

Monuments Men adalah satu kumpulan khas yang ditubuhkan pada era penghujung Perang Dunia Kedua. Ahli kumpulannya terdiri daripada daripada individu-individu yang mempunyai pelbagai latarbelakang antaranya Pengarah Muzium, karyawan seni, artitek, sejarawan dan banyak lagi. Monuments Men merupakan kumpulan yang diletakkan di bawah unit khas MFAA (Monuments, Fine Arts, and Archives), satu program yang diasaskan oleh Presiden Amerika Syarikat ketika itu, President Franklin D. Roosevelt.

Kumpulan ini bukan sahaja ditugaskan untuk mengesan barang-barang yang telah dicuri ini malah mereka juga ditugaskan untuk memeliharanya dan memulangkan kepada pemilik negara asalnya.

Walaupun banyak lagi koleksi barangan seni ini masih belum dapat ditemui, terdapat juga beberapa penemuan besar Monuments Men yang boleh dianggap membanggakan. Apabila perang mula reda di Eropah sekitar 1945, kerja Monuments Men sebenarnya baru sahaja bermula.

Antara penemuan terbesar Monuments Men adalah penemuan kira-kira 6000 buah lukisan bernilai tinggi di sebuah lombong garam di Altaussee, Austria. Ianya adalah kawasan yang strategik dan tersorok dengan lebih 137 terowong yang terdapat di dalamnya. Kawasan tersebut juga menjadi pilihan Hitler untuk menyimpan barangan seni yang dicurinya kerana suhu dan kelembapan di dalamnnya yang sesuai untuk menyimpan lukisan dan mengelakkannya daripada rosak.

Antara lukisan penting yang ditemui disini adalah lukisan pelukis terkenal Michelangelo yang bertajuk “Madonna of Bruges” dan “Ghent Altarpiece”. Kawasan lombong ini juga menjadi pilihan kerana lokasinya yang berada di bawah gunung-ganang dapat mengelakkannya musnah daripada serangan bom pihak musuh.

Sekiranya anda tidak tahu, usaha Monuments Men ini juga difilemkan dalam sebuah filem yang bertajuk The Monuments Men pada 2014. Walau bagaimanapun, seperti kebanyakan filem yang berlatarbelakangkan peperangan dan sejarah, filem ini telah dikritik oleh banyak pihak disebabkan ketidaksamaan dan tokok tambah yang ada dalam jalan ceritanya jika dibandingkan dengan sejarah sebenar.


Bagaimana Kisah Dalam Kitab Bible Membuatkan Seorang Youth Minister Kristian Menemui Islam

Aku dibesarkan dalam sebuah keluarga yang sangat konservatif di Greenville, South Carolina dalam persekitaran yang cukup kuat berpegang pada ajaran Kristian.

Ibu aku meninggalkan aku dan ayah sendirian. Menghadapi kepayahan, ayah aku bekerja dua bekerja bagi menampung hidup jadi aku dibesarkan oleh datuk dan nenekku.

Gereja yang hanya selang dua rumah dari rumah atuk dan nenekku, membuatkan aku tidak banyak pilihan selain daripada mengikut mereka ke gereja setiap Ahad. Sebagai pengikut ajaran United Methodist, ajaran konservatif yang diamalkan dan penganjuran sekolah hari Ahad (Sunday School) mendidik aku sedikit demi sedikit berkenaan kisah-kisah pesuruh Tuhan yang disebut dalam Bible.

Aku belajar tentang Moses, Noah dan Jesus melalui sekolah Ahad yang aku dipaksa sertai. Bagaimanapun, dalam banyak-banyak hal berkaitan gereja, itu adalah perkara yang aku paling suka tentang gereja. Aktiviti-aktiviti yang dianjurkan melalui Youth Services yang kerap dianjurkan dengan aktiviti ceramah selepas aktiviti-aktiviti sukan, membuatkan aku mula menjadi lebih tertarik hendak menjadi seorang penganut Kristian dengan rela. Bukan kerana paksaan atuk dan nenek semata.

Ketika aku sekolah tinggi dan berumur 15 tahun, kawan baik aku pelajar berusia 17 tahun yang menjadi salah seorang Youth Minister dalam Youth Service yang dianjurkan. Menyebabkan aku pun turut sama terlibat. Dia seorang yang cukup aktif dalam menyebarkan ajaran Kristian. Kami jadi rapat ekoran latar belakang serta cara kami dibesarkan banyak persamaannya.

Dia berjaya masuk ke Bob Jones University, salah sebuah universiti paling masyhur bagi mereka yang berpegang dengan ajaran Kristian di South Carolina - pelajar dalam bidang 'Textual Critism.'

Bidang ini memerlukan seseorang pelajar itu mengkaji perbezaan-perbezaan yang ada dalam manuskrip-manuskrip lama Bible dan cuba menjelaskan kesahihan sebenar di antara beribu manuskrip pelbagai bahasa yang menjadi panduan penganut Kristian.

Aku dijadikan teman perbincangan beliau dalam kajian beliau, sehinggakan dia menginspirasikan aku untuk turut cuba memohon masuk ke dalam Bob Jones University, sebelum aku tamat belajar lagi. Sehinggalah pada satu hari dia datang dan bertanya pada aku satu soalan yang mudah;

"Tak," jawab aku. Aku hanya membaca Bible semasa ke  semasa setiap kali di gereja setiap Ahad, berdasarkan petikan apa yang kami baca pada hari itu.

Membaca keseluruhan Bible? Itu sesuatu yang belum pernah aku lakukan.

"Kita percaya buku ini adalah panduan Tuhan pada manusia dan kita mengaku diri kita seorang Kristian. Jadi kenapa kita tak pernah baca Bible secara keseluruhan, macam sebuah buku?" soal dia.

Jadi kami bersetuju untuk sama-sama membaca Bible daripada permulaan kisah Genesis sehinggalah kepada bab terakhir dalam Bible. Apa yang aku jumpa dalam Bible, banyak mempunyai perbezaan kisah tentang apa yang aku pelajari di gereja atau Sekolah Ahad, berbanding apa yang aku baca sendiri dalam Bible.

Sebagai contoh - kisah Noah yang berusaha menyelamatkan keluarga dan umatnya dari banjir besar. Kita semua tahu kisah yang kerap kedengaran. Namun ada beberapa bahagian kisah itu yang kerap disembunyikan daripada pendakwah Kristian. Mengapa dalam Bible, dinyatakan Noah adalah seorang kaki mabuk? Bagaimana seorang utusan Tuhan dilantik daripada seorang manusia yang kaki mabuk?

Dalam kisah Lot pula (Luth as.), bagaimana Lot yang diyakini sebagai utusan Tuhan berjaya dimanipulasi untuk mabuk oleh anak-anak perempuannya.

Kemudian anak-anak perempuannya menyetubuhi bapa mereka sendiri supaya mereka mempunyai zuriat masing-masing. Di mana logiknya kisah Lot, individu yang berdakwah kepada kaum sendiri digambarkan melakukan hubungan sumbang mahram dalam Bible?

Dalam kisah David pula, diceritakan bagaimana David seorang utusan Tuhan, menggunakan kedudukannya untuk berzina dengan seorang wanita berstatus isteri orang sehingga mempunyai kandungan anak luar nikah.

Bagi mengelakkan hubungan beliau dengan wanita bernama Batsheba itu terbongkar, David sendiri menggunakan kuasanya untuk memastikan suami kepada Batsheba, seorang jeneral perang bernama Uriah terkorban ditinggalkan askar-askar agar David dapat memperisterikan Batsheba sebelum rahsia mereka bersenggama terbongkar.

Aku bawa bermacam persoalan aku kepada beberapa orang paderi di gereja dan setiap paderi memberikan aku satu jawapan yang sama - pengetahuan yang aku dapat dari Bible itu memang akan membuatkan aku mempersoalkan, tetapi yang penting aku percaya apa yang ditulis dalam Bible.

Ada beberapa persoalan aku berkenaan kepercayaan aku sendiri gagal dijawab dan aku diminta untuk membaca New Testament.

Namun apabila aku mula membaca New Testament, semakin banyak pula persoalan-persoalan baru yang muncul yang lebih menampakkan perbezaan kepercayaan dalam Kristian. Tidak puas, aku menanyakan soalan-soalan ini kepada paderi-paderi namun kebanyakan mereka menyalahkan kepercayaan aku semakin goyah. Mereka meminta aku berhati-hati dengan kepercayaan aku kerana aku semakin berani mempersoalkan New Testament pula.

Aku sampaikan pandangan aku kepada kawan baik aku dan dia membawa aku bertemu seorang pensyarah pakar di Bob Jones University bagi menemui jawapan kepada soalan-soalan aku.

Pakar itu menjelaskan semua kitab Bible dan manuskrip yang ada, adalah catatan-catatan yang dibuat oleh manusia, jadi memang akan perkara-perkara yang dilihat seperti tidak sekata atas kecuaian manusia, dengan perubahan-perubahan dan penambahbaikan dilakukan pada Bible berkurun lamanya pasti akan berlaku kesilapan.

"Sebagai seorang penganut Kristian yang mempercayai Bible," kata dia, "bukannya untuk kita melihat logik catatan atau kisah dalam Bible tetapi untuk kita mempercayai apa yang dicatat di dalamnya. Bible sempurna bukan kerana teks di dalamnya, tetapi Bible sempurna hanya jika penganut Kristian percaya kepadanya."

Kata-kata Professor itu benar-benar membuatkan aku yang sedang tertanya-tanya, hilang sepenuhnya keyakinan pada kitab yang selama ini jadi rujukan kami sekeluarga.

Aku pasti Nenek aku tidak membesarkan seseorang yang tidak mahu berfikir dan mempersoal.

Pada aku, jika Tuhan memberikan anugerah agama, agama itu akan sempurna. Jika Tuhan menurunkan ayat-ayatnya, pasti ayat itu akan sempurna.

Aku tinggalkan agama Kristian pada hari itu selepas kepercayaan aku tergoncang. Berikutan itu aku mula mencari dan membaca apa saja berkaitan agama namun entah mengapa, aku tak pernah terjumpa tentang Islam.

Dua tahun aku tercari-cari sehingga aku berumur 17 tahun, aku mengaku aku gagal. Aku melibatkan diri dengan masalah yang selalu seorang remaja lakukan sehinggalah dua insiden buruk berlaku.

Aku terlibat dalam satu kemalangan ngeri dan apa yang menyelamatkan aku, hanyalah kebetulan kali itu aku memakai tali pinggang keledar.

Selamat dalam kejadian itu, dalam satu lawatan di New York ketika aku mengeluarkan duit dalam mesin ATM, aku diserang oleh seorang perompak yang mengacukan pistol revolver pada muka aku dan menarik picu. Berkat latihan pertahanan diri yang aku terima selama ini, entah bagaimana badan aku bertindak menyerang balas secara automatik sebelum peluru mengenai aku. Aku lari meninggalkan perompak itu tanpa memandang ke belakang.

Selepas keluar dari kereta dalam kemalangan itu, pegawai polis yang hadir ke tempat kejadian berkata aku bernasib baik Tuhan melindungi aku kerana mungkin aku ada tujuan lain diselamatkan dan dapat terus hidup.

Beberapa bulan selepas hampir ditembak mati, barulah aku berani menceritakan apa yang berlaku pada nenek aku dan dia menyebutkan perkara yang sama dengan apa yang pegawai polis itu sebutkan. Aku benar-benar berubah waktu itu.

Jadi aku terima Tuhan selamatkan aku daripada mati kerana dia mahu aku lakukan sesuatu. Namun, aku tak tahu di mana aku akan temui Tuhan yang aku cari. Aku jadi seorang agnostik, percaya Tuhan itu wujud namun aku tidak ada agama mengawal kehidupan aku.

Pendedahan pertama aku tentang Islam adalah dalam sebuah buku yang aku temui di perpustakaan. Di dalamnya terkandung banyak penerangan tentang "kenapa aku bukan seorang Moslem?"

Dikatanya, Moslem adalah manusia yang duduk dalam kotak di Saudi, menyembah Allah, boleh kahwin banyak, boleh senang-senang menceraikan isteri serta bersifat mendiskriminasi wanita. Jihad pula dikatakan kebenaran untuk seorang Moslem membunuh mana-mana non-Moslem atas nama agama.

"Nasib baik aku tak pernah jumpa seorang Moslem di South Carolina," fikir aku. Aku andaikan orang-orang Moslem ini memang tidak wujud di sekeliling aku, tetapi aku silap.

Rupa-rupanya selama ini seorang rakan sekolah aku rupanya seorang Muslim - dia pula adalah seorang pengedar dadah sambilan yang menjadi sumber kami melepaskan ketagihan.

Semasa kami berborak dengan kawan-kawan tentang agama, remaja Muslim pengedar dadah ini terdengar perbincangan kami dan bertanya pada aku sama ada aku tahu tentang Islam.

Aku jawab dengan angkuh, berdasarkan buku yang aku baca diperpustakaan dulu - ya, aku tahu semua tentang Islam. Jadi aku terangkan apa yang aku belajar dan dia tergelak besar mendengar kata-kata aku, yang sudah diketahui sedang mencari agama.

"Kau perlu pergi ke masjid pada hari Jumaat," kata dia.

"Kau tau sebuah bangunan ada kubah emas dekat simpang depan gereja?" tanya dia.

"Ya, dekat dengan rumah aku. Bukankah itu gimnasium?" tanya aku balik.

"Itu lah masjid!" kata dia tergelak. Siapa sangka orang Islam yang aku takut duduk tidak jauh dari rumah aku selama ini.

Jadi pada hari Jumaat, aku ke masjid berdiri di luar melihat mereka yang datang. Tidak ada orang berkulit putih yang hadir. Aku diberikan kerusi untuk duduk di belakang dan mendengar khutbah yang disampaikan. Terdengar nama Moses, Abraham, nama-nama yang aku selalu dengar selama ini. Kemudian mereka mula bersolat.

Aku hanya melihat sahaja mereka dari belakang. Selepas mereka rukuk, semua individu yang ada dalam masjid itu sujud - rupanya sama seperti kaedah beribadat yang selama ini aku baca dalam pembacaan aku.

Pada detik itu aku sedar, agama yang aku cari selama ini ada di depan mata aku.

Apa yang mereka buat adalah memperhambakan diri. Sujud. Tunduk. Akur. Patuh. Taat. Bukannya meminta sesuatu dengan Tuhan seperti mana yang selalu aku amalkan sebelum ini.

Aku bertemu dengan Imam Masjid tersebut, masih dengan ego lalu aku minta dia berikan aku kitab Islam supaya aku boleh baca dulu. Dia senyum. Pulang pada hari itu dibekalkan dengan senaskhah tafsiran al-Quran.

Aku habiskan membaca surah al-Fatihah, surah al-Baqarah dan surah Ali Imran. Manusia-manusia yang digambarkan dalam kisah-kisah ini nyata layak menjadi panduan kepada manusia-manusia lain kerana sikap mereka yang terpuji.

Tidak ada percanggahan atau perkara buruk yang dilakukan oleh mereka, tidak sama seperti mana yang aku temukan dalam Bible. Aku baca kisah Jesus dalam Quran dan jika dibandingkan dengan bagaimana Jesus digambarkan dalam Bible dan Isa as. digambarkan dalam al-Quran, cukup berbeza serta jelas penerangan tentang Isa as serta ibunya Mariam.

Dalam 3 hari aku habiskan membaca al-Quran. Dalam ruang tamu di rumah aku pada malam ketiga, aku serahkan hati dan jiwa raga aku pada agama Islam.

Nota : Olahan kisah ini ditulis daripada ceramah yang disampaikan oleh Joshua Evans pada 2009 di Islamic Institute of Orange Country.


Lelaki Ini Jelaskan Tentang Kerja Di Korea Selatan Dan Risiko Yang Anda Perlu Tahu

Baru-baru ini sebuah video viral yang mana seorang lelaki mendakwa beliau bekerja sebagai pemetik kobis di Korea Selatan dan menjana pendapatan sebulan lebih, sebanyak RM11,000. Namun video tersebut mendapat kecaman netizen apabila lelaki tersebut yang bernama Adib Zizan, dikatakan telah menipu ramai orang berkenaan hal kerja di luar negara.

Saudara Muhamad Khalid Ismail tampil menulis mengenai apa yang perlu diambil tahu dan risiko, sebelum mahu berhijrah ke Korea Selatan. Pihak iluminasi mendapat kebenaran mengulang siar penulisan ini untuk manfaat bersama.

Sebagai rakyat Malaysia yang telah lebih 10 tahun menetap di Korea dan tahu sedikit sebanyak tentang undang-undang dan budaya kerja di sini, saya rasa terpanggil untuk membuat penjelasan tentang perkara ini untuk manfaat bersama.

Sejak akhir-akhir ini saya selalu menerima mesej melalui facebook bertanyakan dan meminta saya mencari peluang kerja kilang atau ladang korea. Saya minta maaf banyak-banyak sebab saya bukan ejen pekerjaan, Semalam pula telah tular video tentang seorang pemetik kubis di Korea yang mendakwa dapat gaji dalam RM 11000 selepas sebulan lebih bekerja.

Sebelum saya menulis panjang tentang entri kali ini, tujuan saya menulis entri ini bukanlah untuk menutup periuk nasi anda yang sedang bekerja disini. tetapi adalah untuk memberi panduan dan juga peringatan kepada anda di Malaysia yang ingin datang bekerja di kilang atau ladang di Korea dengan visa pelancong. Semoga bermanfaat untuk kita semua.

Kebelakangan ini banyak pihak ejen pekerjaan yang menawarkan peluang kerja di Korea secara melancong dengan menjanjikan gaji yang lumayan. Sebelum anda membuat keputusan untuk datang bekerja di sini, silalah membuat sedikit kajian dan bertanya kepada sesiapa yang pernah menetap di Korea kerana pihak ejen kebiasaanya akan hanya memberikan khabar-khabar indah sahaja dan jarang menerangkan risiko-risiko yang akan anda hadapi jika datang bekerja di sini.

Saya senaraikan beberapa perkara yang perlu difikirkan sebelum anda datang bekerja kilang atau ladang di Korea Selatan.

Biasanya pihak ejen akan membuat iklan bekerja secara melancong. Ingin saya ingatkan anda datang ke Korea dengan menggunakan visa melancong atau lawatan sosial.

Tujuan visa melancong dikeluarkan adalah untuk memberi anda tempoh waktu untuk melancong di Korea dengan masa maksimum 90 hari dan pihak kerajaan Korea berharap anda akan BERBELANJA wang anda di Korea kerana ini dapat menjana pendapatan rakyat tempatan.

Kesimpulannya, bekerja di Korea dengan menggunakan visa melancong adalah HARAM dan merupakan kesalahan dari segi undang-undang imigresen Korea. Sekiranya berlaku serbuan oleh pihak imigresen ketika kau sedang bekerja,bersedialah untuk masuk depot tahanan dan anda akan dihantar pulang ke negara asal masing-masing dan dilarang untuk memasuki Korea selama beberapa tahun.

Setakat ini ramai rakyat Malaysia yang datang ke Korea selama 90 hari, pulang ke Malaysia sekejap dan dan datang kembali untuk bekerja. Perkara ini mungkin belaku selama beberapa tahun. Ada juga yang overstay. So behave.

Saya mendapat maklumat ada ejen yang menawarkan khidmat membuat ID Korea dengan bayaran 600000-100000 KRW melalui orang tengah. Dengan ID ini konon-kononnya anda telah menjadi penduduk Korea yang sah untuk bekerja.

Perlu diingatkan, rakyat Malaysia tidak akan ditawarkan Visa/permit non-skilled worker/E-9 jika bekerja didalam job skop yang dikategorikan sebagai 3D (Dirty, Demeaning, and Dangerous) job di Korea. Hanya rakyat dari negara (Philippines, Mongolia, Sri Lanka, Vietnam, Thailand, Indonesia, Uzbekistan, Pakistan, Cambodia, China, Bangladesh, Nepal, Kazakhstan, Myanmar and East Timor) yang mempunyai MOU dengan Kerajaan Korea untuk menhantar pekerja tidak mahir ke Korea akan dikeluarkan visa pekerja tidar/kurang mahir (E-9)

Kebiasaanyan dengan bayaran yang disebut di atas, pihak ejen akan menolong anda untuk memohon visa G-1 yang jatuh dalam kategori VISA PENEMPATAN SEMENTARA untuk orang-orang yang memohon perlindungan suaka atau dalam kata lain visa untuk PELARIAN. DIingatkan Lagi visa G-1 adalah visa perlindungan sementara bukannya VISA/PERMIT KERJA.

(Dengan adanya ID Korea, kelebihannya hanya anda tidak perlu berulang-alik ke Malaysia setiap 90 hari sekali. Sebagai rakyat Malaysia, untuk bekerja di Korea secara sah, anda perlulah memohon permit kerja sebagai professional* iaitu kebiasaannya kategori E-7,E-6,E-2 dsb bukannnya G-1.)

Pihak ejen biasanya akan membawa anda ke pihak United Nations High Commissioner for Refugees (UNHCR) Korea dan meminta anda mengisi borang. Selepas itu anda akan diminta membuat pengakuan palsu yang anda adalah dari golongan LGBT, syiah dsb dan kalau pulang ke Malaysia, mungkin anda akan diburu oleh pihak berkuasa Malaysia.

Atas sebab ini, pihak UNHCR akan membuat surat sokongan untuk anda mendapat perlindungan di Korea. Kebiasaanya pihak Korea akan memberi anda visa G-1 ini atas dasar kemanusiaan ( Negara Korea adalah negara yang mementingkan dasar kemanusiaan). Visa G-1 ini biasanya akan diberi salama 6 bulan dan boleh diperbaharui setiap 6 bulan selama tempoh maksimum 2 tahun.

Visa ini diberi sementara menunggu pihak UNHCR memproses permohonan anda untuk menjadi PELARIAN yang diiktiraf. Diingatkan bahawa peluang untuk menjadi pelarian yang dikitiraf adalah tidak mudah kerana sgt sedikit dari mereka yang memegang visa G-1 akhirnya mendapat taraf pelarian selepas dinilai oleh pihak UNHCR.

Dengan pengakuan palsu yang anda buat, macam tak ada harapan je mahu tinggal di Korea selepas tempoh 2 tahun. Rasa Malaysia ni bukanlah negara yang berperang macam Syria atau Myammar. Tak adanya peluang nak dapat PR pun.

Yang menjadi persoalan sekarang , sekiranya pihak kerajaan Malaysia mendapat tahu anda memohon menjadi pelarian. Saya tidak pasti apa tindakan yang akan diambil jika anda pulang ke Malaysia nanti. Tepuk dada tanyalah pihak berkuasa Malaysia untuk maklumat lanjut.

Setakat ini mengikut data imigresen Korea, rakyat Malaysia yg mempunyai visa G-1 sudah beratus orang dan semakin bertambah. Saya juga khuatir jika perkara ini berterusan, imej Malaysia dia sini akan terus rosak.

Kebiasaanya kerja-kerja yang ditawarkan adalah jenis kerja 3D atau non-skilled job seperti kerja di kilang besi, buruh binaan, kerja ladang kobis, kilang kimchi, jadi pelayan restaurant(yg ni biasanya ramai Korean Chinese) dsb. Kerja kerja 3D ni merbahaya dan berisiko tinggi.

Sama seperti kita di Malaysia, orang tempatan tidak ingin bekerja keras seperti ini lagi, jadi kebiasaanya kerja-kerja 3D dan low paid job diisi oleh pekerja asing dari Indonesia, Bangladesh, Tanah besar China , Vietnam dan seangkatan.

Dengan ini memang berlaku kekurangan tenaga kerja didalam sector ini, maka berpusu-pusulah ejen menawarkan kerja di Korea mencari rakyat asing yang sanggup datang bekerja dan mengambil risiko.

Tapi malang tidak berbau kan, mungkin anda pernah terbaca atau terdengar mengenai kisah mereka yang sedang bekerja di Kilang atau ladang yang memerlukan sumbangan untuk membiayai kos rawatan hospital di kerana tetiba jatuh sakit atau tercedera(tangan terpotong, kaki terpotong dsb) semasa bekerja.

Perlu diingatkan bahawa anda datang berkerja tanpa permit yang sah, pihak majikan hanya memberi anda gaji hari dan tidak terikat untuk memanggil anda untuk bekerja pada hari esok jika dia tidak berpuas hati dengan anda.

Anda juga tidak akan dapat membuat sebarang kontrak bertulis yang sah di sisi undang-undang korea. Dengan itu, sebenarnya anda tidak dilindungi dengan insuran nyawa dan kemalangan dan pihak majikan tidak perlu bertanggung jawab sekira berlaku kemalangan.

Anda mungkin terpaksa menanggung kos yang tinggi untuk mendapatkan rawatan dan ubat-ubatan. Jikalau majikan ada bayar sekalipun mungkin untuk kos rawatan penyakit yang tidak terlalu serius.

Saya kadang rasa kesal sebab ramai rakyat kita yang tidak tahu issue akan terus mengecam kedutaan Malaysia jika lambat memberi pertolongan. Perlu di ingatkan, disebabkan status anda yang bekerja tanpa permit yang sah, agak sukar untuk pihak kedutaan memberi pertolongan yang sepatutnya atas dasar diplomasi.

Masalah yang selalu saya dengar dari bekas-bekas rakyat kita yang pernah kerja di sini adalah seperti gaji tak dibayar penuh, gaji kena tahan, gaji kena tolak dengan benda-benda tak masuk akal dan sebagainya. Kalau tak puas hati pun kita tak boleh nak dakwa kerana tak ada kontrak bertulis yang sah.

Kalau di Malaysia,pihak majikan selalu pandang rendah kepada pekerja-pekerja dari Indonesia, Bangladesh dsb. Ingatlah, kalau anda datang bekerja di sini tulah taraf anda. Takyah lah nak eksyen sangat ngan saudara anda dari Indonesia. Sama taraf je kita kat sini di depan majikan Korea. Silap hari bulan orang Thailand, orang Bangladesh, orang Tanah Besar China yang jadi supervisor anda.

Lagi satu budaya kerja di Korea mementingkan produktiviti dan kepantasan. Sekiranya anda bekerja secara slow dan steady, bersedialah untuk kena maki hamun. Ayat yang paling anda akan selalu dengar masa kerja ialah "Palli palli" yang bermaksud cepat-cepat. Pandai-pandailah kau bawak diri dan prepare mental dan fizikal.

Jika anda terfikir yang kerja kilang di Korea ini adalah sesuatu yang sama macam kerja kilang di Malaysia yang ada uniform lengkap, naik bas bersama-sama, boleh mengular masa kerja dan sebagainya, sila fikir kembali niat anda itu.

Mungkin anda terus tertarik dengan janji gaji lumayan sehingga boleh mencecah RM10000 sebulan.

Sebenarnya pekerja asing yang tak ada pengalama da skill ni di bayar gaji minimum per jam sahaja. So usually untuk mereka yang bekerja di kilang mungkin boleh dapat dalam 1.4 juta won(lebih kurang rm5000) sebulan.

Biasanya ejen akan cakap gaji boleh mencecah RM10,000 sebulan jika rajin bekerja. Makna rajin bekerja ni adalah jika anda rajin bekerja kuat dan selalu overtime dan kerja anda juga berisiko tinggi dan merbahaya.

So gaji yang lebih besar akan dibayar kerana kerja sangat merbahaya dan memenatkan. Sebagai contoh dalam 8000 won /1 jam. Kalau bekerja 10jam sehari dah dapat 80000 won, kalau 16jam sehari dah 128000. Kerja 6hari seminggu 128k x 4 ×6 = 3072000 won (lebih kurang 11 ribu)

Persoalannya, sanggupkah anda bekerja dengan teruk seperti mana anda tengak rakyat Indonesia/ bangaladesh tinggal di Malaysia. Tinggal pulak di rumah kongsi. Tepuk dada tanya selera.

Anda juga perlu ingat gaji anda dibayar dalam duit won. Nilai 1000 won bersamaan dalam RM3.70. Dan nilai 1000 won ni macam seringgit je kalau guna di Korea. Cost of living di Korea ni tinggi, gaji pekerja kilang ni korea ni "ciput" jer sebenarnya untuk rakyat tempatan.

Untuk pengetahuan anda, terlalu banyak ejen-ejen pekerjaan yang menawarkan kerja di Korea dan dikalangan mereka adalah Rakyat Malaysia sendiri.

Kebiasaannya mereka sudah mempunyai sedikit pengalaman bekerja di sini, atau kenal ejen Korea dan mempunyai maklumat tentang kilang atau ladang yang memerlukan pekerja dengan segera.

Dengan alasan mahu menolong rakyat Malaysia mencari kerja, mereka mengenakan bayaran sekitar RM2500-RM3500 untuk setiap orang yang berminat sebagai upah untuk mereka menguruskan perjalanan anda ke Korea.

Ada kes di mana mereka yang baru tiba di lapangan terbang tidak diambil oleh ejen seperti yang dijanjikan sebelum ini. Akibatnya, mereka terkontang-kanting sendiri di kawasan lapangan terbang tanpa arah tujuan.

Ada juga yang kerja dijanjikan tak ada dan di bawa ke tempat lain.

Namun tidak semua ejen yang scammer, ada jer yang betul bagi kerja. Jika masih lagi ingin mengammbil risiko untuk datang , anda perlulah membuat sedikit kajian dahulu.

Saya rasa inilah beberapa perkara yang perlu anda fikir sebelum datang bekerja di Korea. Saya bukan pihak immiresen untuk melarang anda datang bekerja tanpa permit di sini, dan saya faham sangat keadaan ekonomi Malaysia sekarang menyebabkan ramai yang mahu bekerja di luar negara.


10 Immigran Paling Berjaya di Amerika Syarikat (Bahagian 2)

Sergey Brin dilahirkan di Soviet Union (Rusia) dan berpindah ke AS pada usia 6 tahun. Jadi apa yang membuatkan beliau seorang immigran yang berjaya di AS dengan nilai kekayaan dianggarkan sebanyak US$39.3 bilion?

Beliau merupakan salah seorang pengasas Google dan juga presiden Alphabet Inc., yang merupakan syarikat induk Google. Beliau merupakan individu ke-12 terkaya di dunia.

Boleh dikatakan Sergey merupakan seorang yang genius. Beliau mempunyai ijazah dalam bidang matematik dan PhD dalam sains komputer di Stanford University, salah sebuah universiti terbaik dunia.

Sergey percaya semua manusia patut diberi peluang yang sama terhadap maklumat. Antara misi peribadi dan syarikat beliau adalah untuk 'menyusun maklumat dunia dan memastikan maklumat ini boleh diakses di mana-mana agar ia berguna'.

Percaya atau tidak, Sergey dan pengasas bersama beliau iaitu Larry Page memulakan Google dari bilik dom mereka di Stanford. Kisah mereka membuktikan anda boleh melakukan apa saja sekiranya anda betul-betul fokus, di mana jua anda berada.

Ibu bapa Sergey melarikan diri daripada Soviet Union kerana bapa beliau tidak dapat mencari kerja bagus kerana berlatar belakang Yahudi. Disebabkan hal ini, mereka sekeluarga berpindah ke AS.

Sejak berpindah, beliau tidak pernah pulang ke tanah air sehinggalah berusia 17 tahun. Ketika kembali ke Rusia, beliau berkata beliau sangat bersyukur kerana bapa beliau membawa mereka sekeluarga ke AS.

Untuk mengetahui lebih lanjut mengenai kisah di sebalik kejayaan Sergey Brin membangunkan Google, sila KLIK SINI.

Pierre Morad Omidyar dilahirkan di Paris, Perancis. Beliau merupakan pengasas syarikat dalam talian yang terkenal iaitu eBay. eBay merupakan antara syarikat terawal yang terlibat dalam perniagaan berkenaan.

Beliau merupakan Pengerusi eBay dari tahun 1998 hingga 2015 dan mempunyai nilai kekayaan sebanyak US$8.1 bilion. Selepas persaraan sebagai Pengerusi syarikat tersebut, beliau mula berjinak-jinak dengan journalisme dalam talian.

Pada tahun 2013, beliau menubuhkan First Look Media. Syarikat ini adalah sebuah organisasi berita yang bebas.

Ibu bapa Pierre berasal daripada Iran. Ibu beliau mendapat pendidikan di Perancis manakala bapa beliau bekerja sebagai pakar urologi di John Hopkins Hospital. Beliau membesar di Virginia dan mempunyai Bachelor's in Computer Science daripada Tufts University.

Dengan ilmu IT yang dimiliki, beliau membantu mengasaskan sebuah syarikat teknologi software iaitu Ink Development yang kemudiannya menukar nama kepada eShop.

Pierre berumur 28 tahun ketika beliau mula menulis kod bagi eBay. Nama asalnya adalah Auction Web, yang beliau kemudiannya menukar eBay dan nama tersebut kekal hingga kini. Jadi apakah barang pertama yang terjual di laman sesawang tersebut?

Sebuah laser penunjuk yang rosak. Daripada situ, laman ini berkembang dan semakin lama pelbagai barangan yang pelik dan aneh telah terjual di sini, dan menjadi lebih bervariasi.

Hanya selepas 2 tahun daripada penubuhannya, eBay telah menjalankan transaksi sebanyak lebih kurang 80,000 lelongan. Pada tahun 2008, Pierre memiliki 178 juta saham eBay yang bernilai US$4.45 bilion.

Patrick Soon-Shiong dilahirkan di Afrika Selatan. Ibu bapa beliau adalah immigran dari China yang meninggalkan negara tersebut ketika ianya dijajah Jepun sewaktu Perang Dunia Kedua.

Patrick melanjutkan pelajaran ke universiti dan menerima 2 ijazah masing-masing dalam bidang perubatan dan pembedahan daripada University of Witwatersrand di Johannesburg.

Beliau menjalani latihan praktikal di Johannesburg's General Hospital dan kemudiannya berpindah ke AS bagi mendapatkan latihan untuk menjadi seorang doktor pakar bedah.

Jadi apakah yang membuatkan beliau mempunyai nilai kekayaan sehingga US$19 bilion? Sumbangan paling besar yang membuatkan beliau dikenali adalah penemuan sejenih dadah iaitu Abraxane (digunakan bagi rawatan barah payudara).

Beliau juga merupakan doktor bedah yang menjalankan transplan sel pankreas pertama di dunia. Beliau mengasaskan sebuah syarikat farmaseutikal dengan pegangan stok sebanyak 80%.

Pada tahun 2007, Patrick mengasaskan sebuah syarikat yang dinamakan NantHealth. Syarikat ini membekalkan sistem yang membantu menganalisis dan berkongsi data genetik antara pembekal penjagaan kesihatan.

Sistem ini mampu menganalisis maklumat berkenaan tumor dalam masa hanya 18 saat. Patrick sangat meminati bidang penyelidikan dan mengasaskan sebuah lagi syarikat yang membangunkan sejenihs dadah bagi rawatan kanser. Syarikat tersebut dinamakan NanOmics.

Selain 2 syarikat ini, beliau turut menubuhkan Healthcare Transformation Institute yang diharapkan akan mengubah dan menambah baik sistem kesihatan AS.

Pelaburan beliau tidak hanya terhad kepada penyelidikan perubatan. Pada tahun 2014, beliau melabur sebanyak US$2.5 juta kepada AccuRadio, yang merupakan sebuah webcaster muzik yang sedang berkembang.

Jan Koum dilahirkan di Ukrain yang merupakan sebahagian daripada Soviet Union pada ketika itu.

Beliau bersama ibu dan nenek berpindah ke California ketika berusia 16 tahun akibat tekanan peperangan dan isu perkauman terhadap kaum Yahudi di tanah air beliau. Di Amerika Syarikat, hidup atas elaun kebajikan.

Beliau pernah bekerja di kedai runcit, manakala ibu beliau mengambil upah menjaga kanak-kanak bagi menyara hidup mereka.

Selepas tamat sekolah menengah, beliau melanjutkan pengajian ke San Jose State University. Di universiti, beliau telah menerima perintah larangan mendekati bekas kekasih beliau kerana menyerang dan memaki hamun gadis tersebut.

Mengingati peristiwa tersebut, Jan mengaku beliau menyesal dengan cara beliau berkelakuan sehingga bekas kekasih beliau terpaksa mengambil tindakan undang-undang.

Jan tidak menghabiskan pengajian beliau di universiti kerana menerima tawaran kerja di Yahoo sebagai seorang jurutera infrastruktur. Setelah penat bekerja selama 9 tahun di Yahoo, beliau mengambil cuti selama setahun dan mengembara ke Amerika Selatan.

Sekembalinya beliau ke AS, beliau memohon kerja di Facebook namun ditolak. Kecewa, beliau menubuhkan WhatsApp Inc. dan mencipta aplikasi tersebut, menarik perhatian Mark Zuckerberg pada tahun 2012.

WhatsApp akhirnya telah dibeli dan diambil alih oleh Facebook dengan harga US$19 bilion. Pada tahun 2016, Jan menjual sebahagian besar daripada sahamnya di Facebook yang ketika itu bernilai US$2.4 bilion.

Jan tidak mempunyai pendidikan formal dalam bidang IT, namun beliau berjaya menjadi sebahagian daripada kumpulan hackers yang elit di Yahoo. Kumpulan hackers tersebut dikenali sebagai w00w00, yang mana pengasas Napster Sean Parker juga sebahagian daripada mereka.

Untuk mengetahui lebih lanjut tentang kisah rags-to-riches Jan Koum, sila KLIK SINI.

Rupert Murdoch dilahirkan di Melbourne, Australia. Bapa beliau merupakan seorang wartawan perang yang terkenal dan juga seorang penerbit akhbar. Beliau mengikut jejak langkah bapa beliau dalam bidang yang sama.

Beliau mendapat pendidikan awal di Worcester College, Oxford pada tahun 1953, dan sempat bekerja sebagai auditor di syarikat akhbar Daily Express. Di sinilah beliau mendapat pendedahan awal dalam bidang journalisma yang banyak mempengaruhi kehidupan beliau yang mendatang.

Pada tahun 1954, beliau pulang ke Australia setelah kematian bapa beliau untuk mewarisi syarikat akhbar Sunday Mail dan The News. Pada tahun 1973, Rupert berjaya menembusi pasaran perniagaan di AS dengan membeli San Antonio News.

Rupert kini memiliki kekayaan bernilai US$5 bilion. Antara syarikat lain yang dimiliki beliau termasuklah 21st Century Fox, HarperCollins dan The Wall Street Journal.

Memilik syarikat konglomerat yang besar dan sebagai orang luar di AS bukanlah sesuatu yang mudah, dan kerana itu hidupnya terpalit dengan pelbagai kontroversi terutamanya sejak 6 tahun lepas. Jadi apa yang terjadi beberapa tahun kebelakangan ini?

Pada tahun 2011, syarikat-syarikat beliau, serta Rupert sendiri menghadapi tuduhan menggodam telefon bimbit orang awam, keluarga diraja serta selebriti-selebriti.

Ini merupakan skandal antarabangsa yang melibatkan rasuah terhadap polis serta salah guna pengaruh bagi mendapatkan berita-berita sensasi.

FBI dan kerajaan Britain turut bersama menyiasat tuduhan berkenaan, pada waktu beliau turun daripada jawatan CEO kepada 21st Century Fox.

Pada tahun 2016, Rupert telah dipilih sebagai CEO Fox News apabila penyandang jawatan tersebut iaitu Roger Ailes meletakkan jawatan disebabkan tuduhan gangguan seksual.

Ada ura-ura yang berpendapat Rupert terlibat dalam plot menjatuhkan Roger agar beliau dapat menjadi CEO Fox News.


10 Keluarga Paling Kaya di Dunia

James Middleton Cox telah berkhidmat sebagai Gabenor Ohio selama 2 penggal dan pernah berkempen bagi jawatan presiden Amerika Syarikat pada tahun 1920 namun gagal.

Selepas taman zaman politik, beliau telah mengambil alih beberapa syarikat surat khabar dan membina sebuah jenama media, dalam masa yang sama mengekalkan hubungan yang rapat dengan parti Demokratik dan Franklin D. Roosevelt (Presiden AS ke-32).

Sehingga tahun 2016, Cox Enterprises diambil alih oleh 2 orang cucu James.

Pada tahun 1909, seorang ahli kimia berdarah Perancis-Jerman yang bernama Eugene Schueller telah berjaya menghasilkan formula pewarna rambut.

Memandangkan Paris menjadi tumpuan bagi peminat fesyen pada ketika itu, Eugene melihat peluang pasaran yang besar dalam kalangan penduduk Paris yang kaya dan mensasarkan salon rambut bagi menjual produk beliau.

Mendapat sambutan yang menggalakkan, Eugene akhirnya menubuhkan sebuah syarikat kosmetik iaitu L'Oréal S.A.. Anak beliau, Liliane akhirnya mengambil alih syarikat tersebut bersama suami beliau selepas kematian Eugene.

Sehingga tahun 2016, Liliane Bettencourt adalah wanita paling kaya di dunia.

Keluarga Cargill adalah keluarga ke-5 terkaya di Amerika Syarikat. Keluarga ini memiliki 88% syarikat Cargill, korporasi milik persendirian terbesar di negara tersebut. Syarikat Cargill diasaskan oleh William W. Cargill selepas perang saudara pada tahun 1865.

Menurut Forbes, Keluarga ini mempunyai bilionaire terbanyak berbanding keluarga kaya lain, iaitu seramai 14 orang.

Keluarga Arnault adalah pemilik LVMH Moët Hennessy Louis Vuitton SE, atau lebih dikenali sebagai LVMH. Selain Louis Vuitton, LVMH memliki lebih 70 jenama lain termasuklah Dom Perignon, Bulgari, Sephora dan Tag Heuer.

Keluarga Slim menguasai pasaran terbersar telekom di Amerika Latin melalui syarikat mereka iaitu America Movil. Keluarga ini berasal dari Lubnan namun telah bermastautin di Mexico. Sebelumnya, mereka dikenali sebagai Keluarga Salim.

Tradisi perniagaan yang diturunkan dari generasi ke generasi menjadikan keluarga ini sebagai keluarga paling kaya di Mexico, dan Carlos Slim Helu sebagai individu terkaya di negara Amerika Selatan tersebut.

Carlos pernah menjadi individu terkaya di dunia antara tahun 2010 hingga 2013. Beliau adalah pengasas Grupo Carso, sebuah konglomerat yang menguasai 40% nilai ekuiti di Mexico Stock Exchange.

Penggemar coklat pasti kenal akan jenama coklat Mars. Keluarga ini memperolehi sebahagian besar pendapatan daripada gula-gula. Mars Inc. merupakan syarikat gula-gula persendirian terbesar di dunia.

Mereka telah beroperasi sejak tahun 1911 lagi. Franklin Mars adalah pengasas syarikat tersebut, namun anak beliau Forrest perlu diberi kredit atas penghasilan Mars Bar dan M&Ms.

Keluarga Koch adalah pemilik Koch Industries, syarikat persendirian kedua terbesar di dunia, yang merupakan sebuah konglomerat multinasional dengan penglibatan dalam industri minyak, hartanah, penternakan, perdagangan komoditi, bahan kimia, kewangan, baja dan barangan rumah.

Pada tahun 1940, Fred C. Koch mengasaskan syarikat berkenaan sebagai syarikat penapisan minyak, namun hanya mencapai kejayaan setelah diambil alih oleh 2 orang anak lelaki beliau iaitu Charles dan David.

Sam Walton membina empayar peniagaan pusat beli belah dalam masa yang singkat. Pada sekitar hujung 1940an dan awal 1950an, Sam telah bekerja di pelbagai rangkaian kedai bagi mendapatkan pengalaman.

Pada Julai 1962, Sam membuka kedai beliau sendiri iaitu Walmart, yang dikenali sebagai Walmart Discount City pada ketika itu. Walmart yang pertama ini bertempat di Roger, Arkansas.

Sehingga tahun 2016, kedai berkenaan beroperasi di bawah Wal-Mart Stores Inc.. Sam telah merevolusikan industri tersebut, mengelak daripada persaingan di bandar dan lebih memberi fokus kepada pekan-pekan kecil.

Beliau adalah pakar dalam selok belok perniagaan meliputi pengedaran, pemilihan dan kontrak pembekal. 6 orang waris beliau memiliki 54% stok Wal-Mart.

Syarikat ini adalah majikan bukan kerajaan terbesar di dunia, dengan anggaran pekerja seramai 2.1 juta orang pada tahun 2015.

Keluarga Rothschild telah dikaitkan dengan perbankan antarabangsa sejak akhir kurun ke-17 lagi. Mayer Rothschild, pengasas sebenar keluarga ini, merupakan seorang pengurus kewangan dan pembantu yang disukai oleh keluarga diraja Jerman.

Beliau menggunakan pengaruh dan posisi beliau sebagai pembantu diraja bagi mengembangkan perniagaan perbankan bagi aristokrat Jerman.

Apabila anak-anak beliau dewasa, mereka diberi peranan untuk menguruskan hal-hal perbankan tempatan di Frankfurt, London, Naples, Paris dan VIenna. Daripada situ, sebuah empayar kewangan telah lahir.

Motto keluarga ini adalah Concordia Integritas Industria yang membawa maksud 'Harmoni, Integriti, Industri'.

Untuk mengetahui lebih lanjut tentang keluarga Rothschild, sila KLIK SINI.

Keluarga al-Saud telah memerintah Arab Saudi dengan kuasa mutlak sejak kurun ke-17 lagi. Keluarga ini masih berkuasa walaupun setelah penubuhan sistem kerajaan moden pada tahun 1932.

Sehingga tahun 2016, keluarga al-Saud dan kerajaan Arab Saudi diterajui oleh Raja Salman bin Abdulaziz al Saud. Tidak mengejutkan, sebahagian besar sumber kekayaan keluarga ini diperolehi daripada penguasaan rizab minyak Arab Saudi.

Persoalan: Keluarga manakah paling kaya di Malaysia selain keluarga Kwek/Quek?


Kisah Asal-Usul Dari Mana Datangnya Perkataan 'Boikot'

Kita selalu guna perkataan 'boikot' dan kita tahu apa maksud perkataannya. Kita juga pasti jelas perkataan 'boikot' ini datangnya daripada pengolahan perkataan asal 'boycott' dari Bahasa Inggeris.

Namun, persoalannya - mengapa boikot selalu dikaitkan dengan tindakan kita memulaukan atau tidak menyokong sesuatu, dengan harapan agar apa yang kita pulaukan itu mendapat pengajaran atau dipinggirkan?

Semuanya bermula daripada kisah seorang tuan tanah bernama Charles Cunningham Boycott. Charles lahir pada 12 Mac 1832 dan pernah bertugas sebagai seorang pegawai tentera dalam rejimen ke 39 Askar British, yang melantik dia untuk bertugas di Ireland dan dia pun menetap di sana.

Selepas bersara daripada perkhidmatan tentera, Charles dilantik untuk menjadi ejen tanah kepada Lord Erne, seorang pembesar Ireland yang memiliki banyak kawasan tanah di sekitar County Mayo. Lord Erne ini hidup mewah berikutan kadar sewa yang dia kenakan pada penyewa tanah pada kadar tak masuk akal dan bagi mengurus hal ehwal tanah, Charles ditugaskan untuk mengutip sewa atau mengusir keluar penyewa yang gagal membayar sewa dan cara yang digunakan oleh Charles pula, selalunya keras dan menumpahkan darah.

Pada tahun 1880, undang-undang yang dikenali dengan nama 3F iaitu 'fair rent, fixity of tenure and free sale' atau kadar sewa munasabah, penetapan kontrak sewaan dan penjualan bebas diperkenalkan, buat pertama kalinya masyarakat di situ mempunyai kuasa untuk melawan pemilik tanah yang mencekik darah orang ramai, seperti Lord Erne.

Charles ditugaskan untuk menghalau 11 orang penyewa dan pihak penguatkuasa ketika itu mengarahkan agar semua pekerja yang bekerja dengan Charles, supaya berhenti melakukan kerja serta meminggirkan Charles daripada komuniti. Kempen yang dijalankan juga menggesa agar pihak peniaga agar tidak menjual barang kepada Charles.

Tertekan dengan kehidupan yang dipinggirkan, Charles memaklumkan kepada media berkenaan nasib beliau, mungkin kerana merasakan kedudukannya lebih tinggi berbanding orang lain. Charles menulis surat kepada The Times menceritakan berkenaan apa yang berlaku serta gesaan yang dihebahkan kepada orang ramai untuk meminggirkan dia.

Charles mengadu dalam surat tersebut berkenaan tindakan orang ramai memaksa kesemua pihak yang berkhidmat kepadanya untuk berhenti termasuklah mesej-mesej telegraf, tukang besi dan pekerja ladang beliau. Charles turut menceritakan berkenaan tindakan orang ramai dengan sengaja merosakkan ladang miliknya serta sengaja menjadikan tanaman di ladangnya laluan pejalan kaki.

Surat yang ditulis oleh Charles tersebar luas dan rintihan Charles membuatkan beberapa pihak yang bersimpati menghantar bantuan tenaga kerja kepadanya, namun mereka yang dihantar, kebanyakannya tentera - terpaksa berjalan kaki dari stesen keretapi ke rumah agam beliau ekoran penduduk tempatan yang tidak mahu menghantar mereka ke situ.

Bagaimanapun, selepas insiden itu selesai, pengkritik mengkritik tindakan pihak yang membantu Charles kerana jumlah yang perlu dibelanjakan adalah sekitar GBP10,000 sedangkan jumlah tanaman yang ditanam di ladang Charles hanyalah bernilai GBP350.

Tidak tahan dengan perbuatan penduduk setempat, Charles serta isterinya yang bernama Annie mengambil keputusan untuk meninggalkan kediaman mereka secara senyap-senyap dalam sebuah ambulans, yang diikuti oleh satu pasukan tentera sebagai pengawal. Kisah Charles melarikan diri diketahui ramai dan berita berkenaan apa yang sebelum itu mula disebarkan, sehingga menjadi bahan bualan orang ramai.

Perkataan 'Boycotting' mula digunakan oleh penduduk Ireland bagi menggambarkan penentangan orang ramai terhadap mereka yang menindas dengan Charles Boycott kini menjadi seorang legenda, ekoran sebab yang kurang elok. 20 tahun kemudian, perkataan 'boycott' dimasukkan ke dalam kamus buat pertama kali menjadikan nama keluarga Boycott secara rasminya menjadi rujukan kepada tindakan kita meminggirkan sesuatu dengan harapan mereka akan berhenti melakukannya.

Charles Cunningham Boycott meninggal pada 19 Jun 1897 pada usia 65 tahun, dengan legasi yang pasti dia sendiri tidak mahu ditinggalkannya. Dia bernasib baik pihak tentera menyempurnakan pengebumian serta tidak ada pihak yang mengajak supaya orang ramai memboikot persemadian dia.


Pengurusan Estet Kewangan : Ilmu Penting Yang Kerap Dipinggirkan Masyarakat Malaysia

Dalam perspektif undang-undang di negara kita, adakah anda tahu apa akan berlaku pada hutang piutang yang anda tinggalkan, seperti pinjaman dan kad kredit selepas anda meninggal dunia?

Jika anda masih lagi berada dalam keadaan tertanya-tanya berkenaan isu ini, kami harap kami dapat berkongsi beberapa penjelasan kepada mereka yang belum tahu, agar pencerahan kepada persoalan ini dapat dipenuhi.

Semua orang yang meninggal akan meninggalkan harta yang telah mereka kumpulkan selama ini ke dalam satu bentuk yang dipanggil 'estet.' Estet kita akan diuruskan oleh mereka yang dilantik oleh kita semasa kita hidup ataupun mahkamah akan melantik seseorang seandainya tiada individu dilantik sebagai pengurus estet kita. Dalam terma yang betul, pengurus estet ini kita gelarkan sebagai seorang executor atau pelaksana.

Tugas pelaksana ini besar. Dia bertanggungjawab untuk mendapatkan kebenaran secara bertulis daripada Mahkamah Tinggi, Majlis Amanah Raya atau Bahagian Pembahagian Harta Pusaka Kecil untuk menjadikan dirinya pemegang amanah kepada estet yang akan diuruskan.

Bagaimanapun, sebelum diedarkan kepada waris, ada beberapa pihak yang berhak melakukan tuntutan ke atas jumlah estet.

Ada beberapa pihak yang disahkan layak untuk membuat tuntutan dengan kuasa menuntut dikategorikan kepada 6 peringkat.

Bagi hutang kad kredit pula, jika tidak ada sebarang harta yang boleh dicairkan untuk dimasukkan ke dalam estet, pihak bank akan terpaksa menutup sahaja akaun hutang tersebut. Sekiranya si mati mempunyai aset yang boleh dicairkan, pihak penghutang boleh melakukan tuntutan ke atas nilai aset tersebut.

Bagi memudahkan pelbagai urusan, adalah dinasihatkan supaya anda berkongsikan kata laluan akaun bank anda kepada mana-mana individu yang anda percayai, agar dia boleh mengakses akaun anda selepas berlaku kematian.

Bagi mereka yang sudah berusia pula, adalah dinasihatkan untuk anda menukarkan nama aset anda yang sudah selesai pembayaran kepada waris yang dipilih. Sekiranya anda mempunyai rumah yang sudah ditukar nama, tidak ada pihak yang boleh melakukan tuntutan ke atas rumah tersebut kerana rumah itu bukan lagi sebahagian daripada estet anda.

Pastikan juga anda mengambil perlindungan insurans bagi dua pinjaman yang selalu kita ambil, iaitu perlindungan insurans untuk pinjaman perumahan dan kereta. Ini sangat penting dalam melindungi mereka yang anda tinggalkan supaya tidak terbeban dengan hutang pinjaman yang besar kemungkinan, tak mampu mereka bayar kemudian hari.

Sebagai nasihat terakhir, pastikanlah anda meninggalkan wasiat sebelum anda meninggal dunia. Orang kata, sediakan payung sebelum hujan. Perkhidmatan menulis wasiat kini sudah boleh didapati melalui agensi-agensi wasiat yang dilantik ataupun anda boleh melakukan proses wasiat terus dengan Amanah Raya.

Bayaran yang dikenakan oleh Amanah Raya adalah sebanyakan RM636 tidak kira bangsa, agama atau keturunan anda. Dalam proses menulis wasiat itu, pada masa yang sama perlantikan seorang pelaksana perlu dilakukan oleh anda. Dengan itu, sedikit sebanyak proses untuk menguruskan estet anda andainya anda meninggal kemudian hari akan menjadi lebih mudah kerana pihak pelaksana sudah dilantik dan waris anda harapnya akan mendapat estet anda dengan lebih pantas.